title: Padomes Lēmums 2011/380/KĀDP ( 2011. gada 28. jūnijs ), ar ko groza Lēmumu 2010/330/KĀDP par Eiropas Savienības Integrēto tiesiskuma misiju Irākā EUJUST LEX-IRAQ

text:
               29.6.2011

               LV

               Eiropas Savienības Oficiālais Vēstnesis

               L 169/27

         PADOMES LĒMUMS 2011/380/KĀDP
   (2011. gada 28. jūnijs),
   ar ko groza Lēmumu 2010/330/KĀDP par Eiropas Savienības Integrēto tiesiskuma misiju Irākā EUJUST LEX-IRAQ

   EIROPAS SAVIENĪBAS PADOME,
   ņemot vērā Līgumu par Eiropas Savienību un jo īpaši tā 28. pantu un 43. panta 2. punktu,
   tā kā:

               (1)

               Padome 2010. gada 14. jūnijā pieņēma Lēmumu 2010/330/KĀDP (1), ar ko Eiropas Savienības Integrēto tiesiskuma misiju Irākā EUJUST LEX-IRAQ (“misija”) pagarināja vēl uz 24 mēnešiem līdz 2012. gada 30. jūnijam. Lēmums par finanšu atsauces summu laikposmam no 2011. gada 1. jūlija līdz 2012. gada 30. jūnijam ir jāpieņem Padomei.

               (2)

               Misija savas pilnvaras īsteno situācijā, kas var pasliktināties un kas varētu kavēt Līguma 21. pantā izklāstīto Savienības ārējās darbības mērķu sasniegšanu.

               (3)

               Attiecīgi būtu jāgroza Lēmums 2010/330/KĀDP,

         IR PIEŅĒMUSI ŠO LĒMUMU.
   1. pants
   Lēmumu 2010/330/KĀDP ar šo groza šādi:

               1)

               lēmuma 2. panta 4. punktu aizstāj ar šādu:
               “4.   Mācības notiek Irākā un attiecīgajā reģionā, kā arī Savienībā. EUJUST LEX-IRAQ misijai ir biroji Briselē un Bagdādē, tostarp viena biroja nodaļa Basrā, gatavojoties iespējamai biroja atvēršanai, ja tiks pieņemts šāds lēmums. EUJUST LEX-IRAQ ir arī birojs Erbīlā (Kurdistānas reģionā).”;

               2)

               lēmuma 11. panta 2. punktu aizstāj ar šādu:
               “2.   Finanšu atsauces summa ar misiju saistītu izdevumu segšanai no 2011. gada 1. jūlija līdz 2012. gada 30. jūnijam ir EUR 27 250 000.”

         2. pants
   Šis lēmums stājas spēkā tā pieņemšanas dienā.

      Luksemburgā, 2011. gada 28. jūnijā

            Padomes vārdā –

            priekšsēdētājs

         FAZEKAS S.

      (1)  OV L 149, 15.6.2010., 12. lpp.


title: Eiropas Parlamenta un Padomes Lēmums Nr. 633/2009/EK ( 2009. gada 13. jūlijs ), ar ko Eiropas Investīciju bankai piešķir Kopienas garantiju zaudējumiem saistībā ar aizdevumiem un aizdevumu garantijām projektiem ārpus Kopienas

text:
               22.7.2009

               LV

               Eiropas Savienības Oficiālais Vēstnesis

               L 190/1

      EIROPAS PARLAMENTA UN PADOMES LĒMUMS Nr. 633/2009/EK
   (2009. gada 13. jūlijs),
   ar ko Eiropas Investīciju bankai piešķir Kopienas garantiju zaudējumiem saistībā ar aizdevumiem un aizdevumu garantijām projektiem ārpus Kopienas
   EIROPAS PARLAMENTS UN EIROPAS SAVIENĪBAS PADOME,
   ņemot vērā Eiropas Kopienas dibināšanas līgumu un jo īpaši tā 179. un 181.a pantu,
   ņemot vērā Komisijas priekšlikumu,
   saskaņā ar Līguma 251. pantā noteikto procedūru (1),
   tā kā:

               (1)

               Kopš 1963. gada Eiropas Investīciju banka (EIB) ir veikusi darījumus ārpus Kopienas, atbalstot Kopienas ārpolitiku.

               (2)

               Vairums šo darījumu ir veikti pēc Padomes pieprasījuma, un tiem izmantota Kopienas budžeta garantija, ko pārvalda Komisija. Ar Padomes Lēmumu 2008/580/EK (2008. gada 23. jūnijs), ar ko Eiropas Investīciju bankai piešķir Kopienas garantiju zaudējumiem attiecībā uz aizdevumiem projektiem ārpus Kopienas (kaimiņvalstis dienvidaustrumos, Vidusjūras valstīs, Latīņamerikā un Āzijā, un Dienvidāfrikas Republikā) (2), kā arī ar Padomes Lēmumu 2001/777/EK (2001. gada 6. novembris), ar ko Eiropas Investīciju bankai tiek piešķirta Kopienas garantija zaudējumiem attiecībā uz īpašu aizdevumu darbību izvēlētajiem vides projektiem Baltijas jūras baseina Krievijas daļā Ziemeļu dimensijas projekta ietvaros (3), un Padomes Lēmumu 2005/48/EK (2004. gada 22. decembris), ar ko Eiropas Investīciju bankai piešķir Kopienas garantiju attiecībā uz kredītlīdzekļu zaudējumiem noteiktu veidu projektos Krievijā, Ukrainā, Moldovā un Baltkrievijā (4), attiecībā uz aizdevumu darījumiem konkrētos reģionos nesen tika noteikta Kopienas garantija laikposmam no 2000. gada līdz 2007. gadam.

               (3)

               Lai atbalstītu Kopienas ārējo darbību, neietekmējot EIB kredītspēju, EIB būtu jāpiedāvā Kopienas budžeta garantija darījumiem, ko tā veic ārpus Kopienas. Būtu jārosina EIB palielināt tādu darījumu apjomu, ko tā bez Kopienas garantijas veic ārpus Kopienas, jo īpaši pirmspievienošanās valstīs un Vidusjūras reģiona valstīs, kā arī citu reģionu ieguldījumu kategorijas valstīs, kaut arī būtu jāprecizē, kāds būs Kopienas garantijas segums, jo tas attieksies uz politiskiem un ar valstu suverenitāti saistītiem riskiem.

               (4)

               Kopienas garantijai būtu jāsedz zaudējumi, ko rada aizdevumi un aizdevumu garantijas, kuras EIB piešķir finansēšanai piemērotiem ieguldījumu projektiem valstīs, uz ko attiecas Pirmspievienošanās palīdzības instruments (5) (IPA), Eiropas Kaimiņattiecību un partnerības instruments (6) (ENPT) un Attīstības sadarbības instruments (7) (DCI), ja aizdevums vai garantija piešķirta saskaņā ar parakstītu nolīgumu, kura darbības laiks nav beidzies un kurš nav atcelts (“EIB finansēšanas darījumi”).

               (5)

               Summām, uz ko saskaņā ar šo lēmumu attiecas Kopienas garantija, vajadzētu būt maksimālajam apjomam, ko EIB var finansēt ar Kopienas garantiju. Tām nevajadzētu būt mērķlielumiem, kas EIB ir obligāti jāsasniedz.

               (6)

               Kopienas ārpolitika pēdējos gados ir pārskatīta un paplašināta. Tas jo īpaši attiecas uz pirmspievienošanās stratēģiju, uz Eiropas Kaimiņattiecību politiku un uz atjaunotām partnerībām ar Latīņameriku un Dienvidaustrumāziju, kā arī uz Eiropas Savienības stratēģiskajām partnerībām ar Krieviju, Vidusāziju, Ķīnu un Indiju. Tas attiecas arī uz Kopienas attīstības politiku, kas tagad ir paplašināta, ietverot visas jaunattīstības valstis. Šī attīstības politika ir viens no Kopienas ārējo attiecību pīlāriem, kas ļauj rast tieši jaunattīstības valstu vajadzībām pielāgotu risinājumu.

               (7)

               Kopienas ārējās attiecības no 2007. gada atbalsta arī ar jaunajiem finanšu instrumentiem, proti, IPA, ENPI, DCI, kā arī Eiropas Demokrātijas un cilvēktiesību instrumentu (EIDHR) (8) un Stabilitātes instrumentu (9).

               (8)

               EIB finansēšanas darījumiem vajadzētu būt saderīgiem ar Kopienas ārpolitiku, tostarp īpašiem reģionāliem mērķiem, un to atbalstīt, kā arī tiem būtu jāpalīdz īstenot EK līguma 177. un 179. pantā minēto vispārējo mērķi attiecībā uz demokrātijas, tiesiskuma, cilvēktiesību un pamatbrīvību veicināšanu un nostiprināšanu, kā arī būtu jāsekmē to starptautisko vides jomas nolīgumu izpilde, kuros Kopiena vai dalībvalstis ir līgumslēdzējas puses. Jo īpaši attiecībā uz jaunattīstības valstīm EIB finansēšanas darījumiem būtu jāveicina: šo valstu ilgtspējīga ekonomiska un sociāla attīstība, jo īpaši visvairāk atpalikušo valstu attīstība; šo valstu vienmērīga un pakāpeniska integrācija pasaules ekonomikā; nabadzības apkarošana; vispārējais mērķis attīstīt un nostiprināt demokrātiju un tiesiskumu; vispārējais mērķis nodrošināt cilvēktiesību un pamatbrīvību ievērošanu; kā arī to mērķu ievērošana, ko Kopiena apstiprinājusi saistībā ar ANO un citām attiecīgām starptautiskām organizācijām. Nodrošinot vispārēju saderību ar Kopienas darbībām, EIB finansējumam būtu jāpapildina attiecīga Kopienas palīdzības politika, programmas un instrumenti dažādos reģionos. Turklāt vides aizsardzībai un dalībvalstu energodrošībai būtu jāpieder pie EIB finansēšanas mērķiem visos finansēšanai atbilstīgajos reģionos. EIB finansēšanas darījumiem būtu jānotiek valstīs, kas atbilst attiecīgiem nosacījumiem, kuri ir paredzēti Kopienas augsta līmeņa nolīgumos par politikas un makroekonomikas aspektiem.

               (9)

               Būtu jāstiprina Komisijas politikas dialogs ar EIB, kā arī EIB un Komisijas piešķirtā finansējuma stratēģiskā plānošana un saderība. EIB ārpuskopienas darbību saikne ar Kopienas politiku būtu jāstiprina ar uzlabotu EIB un Komisijas sadarbību gan centralizēti, gan vietējā mērogā. Šādai pastiprinātai koordinācijai būtu jāietver, inter alia, iepriekšēja savstarpēja apspriešanās par politikas jautājumiem, savstarpēji nozīmīgu dokumentu sagatavošana un projektu informācijas kanāli. Īpaši nozīmīgas ir iepriekšējas apspriešanās par Komisijas vai EIB sagatavotiem stratēģiskās plānošanas dokumentiem, lai palielinātu EIB un Komisijas darbību sinerģiju un novērtētu progresu attiecīgo Kopienas politikas mērķu sasniegšanā.

               (10)

               Attiecībā uz pirmspievienošanās valstīm EIB finansēšanas darījumiem šajās valstīs būtu jāatspoguļo prioritātes, kas noteiktas pievienošanās partnerībās, Eiropas partnerībās, stabilizācijas un asociācijas nolīgumos un sarunās ar Kopienu. Veicot Kopienas darbības Rietumbalkānos, būtu jāturpina pakāpeniski pāriet no atjaunošanas atbalsta uz pirmspievienošanās atbalstu. Papildus tam šajā kontekstā EIB darbībai būtu jācenšas arī rosināt iestāžu veidošanas aspektu, attiecīgā gadījumā sadarbojoties ar citām reģionā aktīvām starptautiskām finanšu iestādēm. Laikposmā no 2007. gada līdz 2011. gadam kandidātvalstu (Horvātijas, Turcijas un Bijušās Dienvidslāvijas Maķedonijas Republikas) finansēšana būtu jāpastiprina, aizvien konsekventāk ievērojot EIB pirmspievienošanās mehānismu, kas laika gaitā būtu jāpaplašina, aptverot potenciālās Rietumbalkānu kandidātvalstis, ņemot vērā to pievienošanās procesa gaitu.

               (11)

               Saistībā ar valstīm, uz kurām attiecas ENPI, EIB būtu jāturpina un jākonsolidē ar Vidusjūras reģionu saistītas darbības, koncentrējoties uz privātā sektora attīstību. Tāpēc ir vajadzīga arī partnervalstu sadarbība, lai atvieglotu privātā sektora attīstību un rosinātu strukturālu reformu, jo īpaši finanšu sektora reformu, kā arī citi pasākumi, kas atvieglotu EIB darbības, jo īpaši nolūkā nodrošināt, ka EIB var emitēt parādzīmes vietējos tirgos. Saistībā ar Austrumeiropu, Dienvidkaukāzu un Krieviju EIB būtu jāizvērš darbības attiecīgajās valstīs saskaņā ar atbilstīgiem nosacījumiem, kas ir paredzēti ar minētajām valstīm noslēgtos Kopienas augsta līmeņa nolīgumos par politikas un makroekonomikas aspektiem. Minētajā reģionā EIB būtu jāfinansē Kopienai nozīmīgi transporta, enerģētikas, telekomunikāciju un vides infrastruktūras projekti. Priekšroka būtu jādod projektiem, kas attiecas uz galvenajām Eiropas komunikāciju tīklu asīm, projektiem ar pārrobežu ietekmi vienā vai vairākās dalībvalstīs un lieliem projektiem, kas veicina reģionālu integrāciju, izmantojot ciešu savstarpēju saistāmību. Vides jomā EIB īpaša prioritāte būtu jāpiešķir Krievijā īstenojamiem projektiem saskaņā ar vides partnerību ziemeļu dimensiju. Enerģētikā īpaši svarīgi ir stratēģiskas energoapgādes un enerģijas pārvades projekti atbilstoši Kopienas politikas mērķim dažādot enerģijas avotus un cenšoties nodrošināt patērētājiem stabilus un drošus resursus. EIB finansēšanas darījumi šajā reģionā būtu jāveic ciešā sadarbībā ar Eiropas Rekonstrukcijas un attīstības banku (ERAB), jo īpaši saskaņā ar noteikumiem, kuri jānosaka trīspusējā saprašanās memorandā starp Komisiju, EIB un ERAB.

               (12)

               EIB finansēšanas darījumi Āzijas un Latīņamerikas valstīs būs pakāpeniski jāsaskaņo ar Savienības sadarbības stratēģiju šajos reģionos, un tiem būs jāpapildina no Kopienas budžeta finansētie instrumenti. EIB būtu jācenšas pakāpeniski paplašināt savu darbību lielākā skaitā valstu šajos reģionos, tostarp nabadzīgākajās valstīs. Lai atbalstītu Kopienas mērķus, ar Āzijas un Latīņamerikas valstīm piešķirto EIB finansējumu galvenā uzmanība būtu jāpievērš vides stabilitātes uzlabošanai (tostarp klimata pārmaiņu seku mazināšanai) un energodrošības projektiem, kā arī konsekventam atbalstam Savienības klātbūtnei Āzijā un Latīņamerikā, izmantojot tiešus ārvalstu ieguldījumus, kā arī tehnoloģiju un prasmju nodošanu. Ņemot vērā rentabilitāti, EIB būtu jāspēj strādāt tieši ar vietējām uzņēmējsabiedrībām, jo īpaši vides stabilitātes un energodrošības jomā. Starpposma pārskatīšanā pārskatīs EIB mērķus, veicot finansēšanu Āzijā un Latīņamerikā.

               (13)

               EIB būtu jāpievēršas lieliem Vidusāzijas energoapgādes un enerģijas pārvades projektiem, kas atbilst arī Kopienas interesēm enerģētikas jomā un atbilst Kopienas politikas mērķiem dažādot enerģijas avotus un Kioto prasībām un pastiprināt vides aizsardzību, kā arī atbalsta tos. EIB finansēšanas darbības Vidusāzijā būtu jāveic ciešā sadarbībā ar ERAB, jo īpaši saskaņā ar noteikumiem, ko paredzēts noteikt trīspusējā saprašanās memorandā starp Komisiju, EIB un ERAB.

               (14)

               Papildinot darbības, ko saskaņā ar Partnerattiecību nolīgumu starp Āfrikas, Karību jūras reģiona un Klusā okeāna valstu grupas locekļiem, no vienas puses, un Eiropas Kopienu un tās dalībvalstīm, no otras puses (10) (Kotonū nolīgums), EIB veic attiecīgajās valstīs, Dienvidāfrikā EIB būtu galvenokārt jāpievēršas sabiedriskas nozīmes infrastruktūras projektu (tostarp pilsētu infrastruktūras, energoapgādes un ūdensapgādes projektu) un privātā sektora, tostarp mazo un vidējo uzņēmumu, atbalstam. Ekonomiskās sadarbības noteikumu īstenošana atbilstīgi Nolīgumam par tirdzniecību, attīstību un sadarbību starp Eiropas Kopienu un tās dalībvalstīm, no vienas puses, un Dienvidāfrikas Republiku, no otras puses (11), palīdzēs veicināt EIB darbības minētajā reģionā.

               (15)

               Lai attiecīgos reģionos stiprinātu visa Kopienas sniegtā atbalsta saderību, būtu jāmeklē iespējas EIB finansējumu pēc vajadzības apvienot ar Kopienas budžeta resursiem dotāciju, riska kapitāla un procentu likmju subsīdiju formā – līdztekus tehniskai palīdzībai projektu sagatavošanā un īstenošanā vai tiesiskās un normatīvās bāzes uzlabošanā, izmantojot IPA, ENPI, Stabilitātes instrumentu, EIDHR un – Dienvidāfrikai – DCI.

               (16)

               EIB jau cieši sadarbojas ar starptautiskajām finanšu iestādēm un Eiropas divpusējām iestādēm. Sadarbība notiek saskaņā ar konkrētiem reģioniem pieņemtiem saprašanās memorandiem, kas būtu jāapstiprina EIB vadības struktūrām. Finansēšanas darījumiem ārpus Kopienas, kuri ir šā lēmuma darbības jomā, EIB būtu jācenšas arī turpmāk vajadzības gadījumā stiprināt koordināciju un sadarbību ar starptautiskām finanšu iestādēm un Eiropas divpusējām iestādēm, attiecīgos gadījumos ietverot sadarbību, ievērojot konkrētu nozaru prasības, pastiprinātu līdzfinansējuma izmantojumu un citu starptautisku finanšu iestāžu iesaisti plaša mēroga ierosmēs, piemēram, tādās, kas veicina palīdzības koordināciju un efektivitāti.

               (17)

               Būtu jāpaplašina EIB un Komisijas ziņošana un informācijas sniegšana par EIB finansēšanas darījumiem. Pamatojoties uz informāciju, ko tā saņem no EIB, Komisijai katru gadu būtu jāsniedz pārskats Eiropas Parlamentam un Padomei par EIB finansēšanas darījumiem, kas veikti saskaņā ar šo lēmumu. Jo īpaši pārskatā būtu jāietver stratēģiskās plānošanas dokumenti un iedaļa par pievienoto vērtību saskaņā ar Kopienas politikas jomām, un iedaļa par sadarbību ar Komisiju, citām starptautiskām finanšu iestādēm un divpusējiem līdzekļu devējiem, kā arī par līdzfinansēšanu.

               (18)

               Ar šo lēmumu izveidotajai Kopienas garantijai būtu jāattiecas uz EIB finansēšanas darījumiem, kas parakstīti laikposmā no 2007. gada 1. februāra līdz 2011. gada 31. oktobrim. Lai varētu izvērtēt notikumus minētā termiņa pirmajā pusē, EIB un Komisijai būtu jāveic lēmuma starpposma pārskatīšana. Jo īpaši šādai pārskatīšanai būtu jāietver ārējs novērtējums, kura pamatnoteikumi precizēti šā lēmuma II pielikumā.

               (19)

               EIB finansēšanas darījumus būtu jāturpina pārvaldīt saskaņā ar EIB noteikumiem un kārtību, tostarp atbilstīgiem kontroles pasākumiem, kā arī saskaņā ar attiecīgiem noteikumiem un procedūrām attiecībā uz Revīzijas palātu un Eiropas Biroju krāpšanas apkarošanai (OLAF).

               (20)

               Garantiju fondā ārējai darbībai (“Garantiju fonds”), kas izveidots ar Padomes Regulu (EK, Euratom) Nr. 2728/94 (12), arī turpmāk būtu jāparedz likviditātes nodrošinājums Kopienas budžetam saistībā ar iespējamiem zaudējumiem EIB finansēšanas darījumos.

               (21)

               Apspriežoties ar Komisiju, EIB būtu jāsagatavo indikatīva daudzgadu programma par EIB parakstīto finansēšanas darījumu apjomu, lai nodrošinātu pareizu budžeta plānošanu attiecībā uz Garantiju fonda finansējumu. Sagatavojot regulārus budžeta plānus, ko nosūta budžeta lēmējinstitūcijai, Komisijai būtu jāņem vērā minētais plāns.

               (22)

               Ar 2008. gada 6. novembra spriedumu lietā C-155/07 (Parlaments/Padome) Eiropas Kopienu Tiesa atcēla Padomes Lēmumu 2006/1016/EK (2006. gada 19. decembris), ar ko Eiropas Investīciju bankai piešķir Kopienas garantiju zaudējumiem saistībā ar aizdevumiem un aizdevumu garantijām projektiem ārpus Kopienas (13). Ar Padomes Lēmumu 2008/847/EK (2008. gada 4. novembris) par Vidusāzijas valstu tiesībām saskaņā ar Lēmumu 2006/1016/EK, ar ko Eiropas Investīciju bankai paredz Kopienas garantiju attiecībā uz zaudējumiem, ko var radīt ārpus Kopienas īstenotiem projektiem piešķirti aizdevumi un aizdevumu garantijas (14), Lēmums 2006/1016/EK tika attiecināts arī uz piecām Vidusāzijas valstīm (proti, Kazahstānu, Kirgizstānu, Tadžikistānu, Turkmenistānu un Uzbekistānu).

               (23)

               Tomēr EKT pasludināja spriedumu, ka Lēmuma 2006/1016/EK ietekme attiecībā uz noslēgto Eiropas Investīciju bankas finansējumu ir spēkā līdz brīdim, kad tiek pieņemts un stājas spēkā jauns lēmums, kas, izmantojot piemērotu juridisko pamatu, proti, gan Līguma 179. pantu, gan 181.a pantu, ir jāpieņem 12 mēnešos no šā sprieduma pasludināšanas dienas. Šis spriedums nozīmē, ka tagad būs jāpiemēro koplēmuma procedūra, lai izmantotu fakultatīvās pilnvaras, novērtētu I pielikumā minēto valstu atbilstību finansējuma saņemšanai un apturētu jauna EIB finansējuma piešķiršanu konkrētā valstī, ja rodas nopietnas bažas par politisko vai ekonomisko stāvokli.

               (24)

               Tāpēc būtu jāpieņem jauns Eiropas Parlamenta un Padomes lēmums, lai nodrošinātu, ka garantija atbilstošiem EIB finansēšanas darījumiem ārpus Kopienas netiek pārtraukta un grozīta.

               (25)

               Tomēr šā lēmuma ātra pieņemšana būtu jāpanāk, vienlaikus nodrošinot, ka tiek pilnībā ievērotas Eiropas Parlamenta prerogatīvas; tādēļ Komisijai līdz 2010. gada 30. aprīlim būtu jāiesniedz jauna lēmuma priekšlikums, ņemot vērā arī starpposma pārskatīšanā gūtos secinājumus.

               (26)

               Šajā jauna lēmuma priekšlikumā būtu jāpievēršas, inter alia, jautājumam par visu budžeta un politisko lēmumu, ko EIB un Komisija pieņem saskaņā ar šo lēmumu, stingrāku uzraudzību, kuru veic Eiropas Parlaments un Padome, visa finansēšanas mehānisma pārredzamības jautājumam un Kopienas garantijas ierobežošanai attiecībā pret izsniegtajiem līdzekļiem,

         IR NOLĒMUŠI ŠĀDI.
   1. pants
   Garantija un apjomi
   1.   Kopiena Eiropas Investīciju bankai (EIB) piešķir vispārēju garantiju (turpmāk “Kopienas garantija”) maksājumiem, ko EIB nav saņēmusi, bet kas tai pienākas saistībā aizdevumiem un aizdevumu garantijām saskaņā ar EIB finansējumam atbilstīgiem ieguldījumu projektiem valstīs, uz ko attiecas šis lēmums, ja aizdevums vai garantija piešķirta saskaņā ar parakstītu nolīgumu, kura darbības laiks nav beidzies un kurš nav atcelts (turpmāk “EIB finansēšanas darījumi”), un kas piešķirta saskaņā ar EIB noteikumiem un procedūrām un atbalstot attiecīgus Kopienas ārpolitikas mērķus.
   2.   Kopienas garantijas maksimālais segums ir 65 % no EIB finansēšanas darījumos piešķirto aizdevumu un garantiju kopsummas, atskaitot atmaksātās summas un pieskaitot visas saistītās summas.
   3.   Visā laikposmā no 2007. gada līdz 2013. gadam EIB finansēšanas darījumu maksimālais apjoms, atskaitot atceltās summas, nepārsniedz EUR 27 800 000 000. Minētais maksimālais apjoms ir sadalīts divās daļās:

               a)

               pamata maksimālais apjoms ar fiksētu maksimālo pieļaujamo summu EUR 25 800 000 000, kura reģionālais sadalījums ir izklāstīts 4. punktā, un tas attiecas uz visu laikposmu no 2007. gada līdz 2013. gadam;

               b)

               fakultatīvas pilnvaras EUR 2 000 000 000 apjomā. Lēmumu par minētās fakultatīvās summas pilnīgu vai daļēju aktivēšanu un par tās reģionālo sadalījumu pieņems Eiropas Parlaments un Padome saskaņā ar Līguma 251. pantā noteikto procedūru. Lēmuma pamatā būs 9. pantā minētās starpposma pārskatīšanas rezultāti.

         4.   Šā panta 3. punkta a) apakšpunktā minēto pamata maksimālo apjomu sadala šādos reģionālos pieļaujamos apjomos, kas ir saistoši:

               a)

               pirmspievienošanās valstis: EUR 8 700 000 000;

               b)

               kaimiņattiecību un partnerības valstis – EUR 12 400 000 000;
               kas sadalīts šādos indikatīvos apakšapjomos:

                           i)

                           Vidusjūras valstis: EUR 8 700 000 000;

                           ii)

                           Austrumeiropa, Dienvidkaukāzs un Krievija: EUR 3 700 000 000;

               c)

               Āzija un Latīņamerika: EUR 3 800 000 000;
               kas sadalīts šādos indikatīvos apakšapjomos:

                           i)

                           Latīņamerika: EUR 2 800 000 000;

                           ii)

                           Āzija (tostarp Vidusāzija): EUR 1 000 000 000;

               d)

               Dienvidāfrikas Republika: EUR 900 000 000.

         5.   Nepārsniedzot reģionālos apjomus, EIB pārvaldības struktūras var pieņemt lēmumu no viena apakšapjoma pārvietot uz citu summas, kas ir līdz 10 % no reģionālā apakšapjoma.
   6.   Kopienas garantija attiecas uz EIB finansēšanas darījumiem, kas parakstīti laikposmā no 2007. gada 1. februāra līdz 2011. gada 31. oktobrim. EIB finansēšanas darījumi, kas parakstīti saskaņā ar Lēmumu 2006/1016/EK un 2008/847/EK, turpinās saņemt Kopienas garantiju saskaņā ar šo lēmumu.
   7.   Ja pēc 6. punktā minētā laikposma beigām Eiropas Parlaments un Padome nav pieņēmuši lēmumu paredzēt jaunu Kopienas garantiju EIB finansēšanas darījumiem ārpus Kopienas, minēto laikposmu automātiski pagarina par sešiem mēnešiem.
   2. pants
   Valstis, uz ko attiecas lēmums
   1.   To valstu saraksts, kuras ir atbilstīgas vai potenciāli atbilstīgas EIB finansējumam ar Kopienas garantiju, ir noteikts I pielikumā.
   2.   Attiecībā uz I pielikumā uzskaitītajām valstīm, kas atzīmētas ar “*”, un citām valstīm, kas nav uzskaitītas I pielikumā, lēmumu par šo valstu atbilstību EIB finansējumam ar Kopienas garantiju katrā gadījumā atsevišķi pieņem Eiropas Parlaments un Padome saskaņā ar Līguma 251. pantā noteikto procedūru.
   3.   Kopienas garantija sedz tikai EIB finansēšanas darījumus, kuri veikti valstīs, kas noslēgušas pamatnolīgumu ar EIB, kurā noteikti šādu darījumu juridiskie nosacījumi.
   4.   Ja rodas nopietnas bažas par politisko vai ekonomisko stāvokli kādā konkrētā valstī, Eiropas Parlaments un Padome var saskaņā ar Līguma 251. pantā noteikto procedūru pieņemt lēmumu apturēt attiecīgajā valstī jaunu EIB finansējumu ar Kopienas garantiju.
   5.   Kopienas garantija nesedz EIB finansēšanas darījumus konkrētā valstī, ja līgums par šiem darījumiem ir parakstīts pēc šīs valsts pievienošanās Eiropas Savienībai.
   3. pants
   Atbilstība Kopienas politikai
   1.   EIB ārējo darbību atbilstība Kopienas ārpolitikas mērķiem tiek stiprināta, lai palielinātu EIB finansējuma un Eiropas Savienības budžeta resursu sinerģiju, jo īpaši ar regulāru un sistemātisku dialogu un savlaicīgu apspriešanos par:

               a)

               Komisijas sagatavotajiem stratēģiskajiem dokumentiem, piemēram, valsts un reģionāliem stratēģiskiem dokumentiem, rīcības plāniem un pirmspievienošanās dokumentiem;

               b)

               EIB stratēģiskās plānošanas dokumentiem un projektu informācijas kanāliem;

               c)

               citiem politikas un darba jautājumiem.

         2.   Dažādos reģionos minēto sadarbību īsteno atšķirīgi, ņemot vērā EIB nozīmi, kā arī Kopienas politiku katrā reģionā.
   3.   Kopienas garantijas segums neattiecas uz EIB finansēšanas darījumu, ja Komisija par šādu darījumu sniedz negatīvu atzinumu saskaņā ar EIB statūtu 21. pantā noteikto procedūru.
   4.   EIB finansēšanas darījumu atbilstību Eiropas Savienības ārpolitikas mērķiem uzrauga saskaņā ar 6. pantu.
   4. pants
   Sadarbība ar citām starptautiskām finanšu iestādēm
   1.   Attiecīgos gadījumos EIB finansēšanas darījumus veic, pastiprināti sadarbojoties ar citām starptautiskām finanšu iestādēm un/vai izmantojot EIB un citu starptautisku finanšu iestāžu vai Eiropas divpusējo iestāžu līdzfinansējumu, lai pēc iespējas palielinātu sinerģijas, sadarbību un efektivitāti, kā arī lai nodrošinātu pieņemamu riska dalījumu un saskaņotu projektu prasības ar konkrētas nozares prasībām.
   2.   Šā panta 1. punktā minēto sadarbību attiecīgā gadījumā veicina ar saprašanās memorandos paredzētu koordināciju starp Komisiju, EIB un galvenajām starptautiskajām finanšu iestādēm, kā arī Eiropas divpusējām iestādēm, kuras darbojas dažādos reģionos.
   3.   Sadarbību ar starptautiskajām finanšu iestādēm un citiem līdzekļu devējiem izvērtē, veicot 9. pantā paredzēto starpposma pārskatīšanu.
   5. pants
   Kopienas garantijas segums un noteikumi
   1.   EIB finansēšanas darījumiem, kas ir sākti kādā valstī vai ko garantē kāda valsts, kā arī citiem EIB finansēšanas darījumiem, kas ir sākti ar reģionu vai vietējām pašvaldībām vai valsts īpašumā esošiem un/vai kontrolētiem uzņēmumiem vai iestādēm, ja tādiem EIB finansēšanas darījumiem ir dots attiecīgs EIB kredītriska novērtējums, kurā ņemts vērā kredītriska stāvoklis attiecīgajā valstī, Kopienas garantija attiecas uz visiem maksājumiem, ko EIB nav saņēmusi, bet kas tai pienākas (“vispārēja garantija”).
   Šā panta un 6. panta 4. punkta nozīmē valsts jēdziens attiecas arī uz Jordānas Rietumkrastu un Gazas joslu, ko pārstāv Palestīniešu pašpārvalde, un uz Kosovu (15), ko pārstāv ANO Pagaidu administrācijas misija.
   2.   EIB finansēšanas darījumiem, kas nav 1. punktā minētie darījumi, Kopienas garantija attiecas uz visiem maksājumiem, ko EIB nav saņēmusi, bet kas tai pienākas, ja tos nesaņem tāpēc, ka ir īstenojies viens no šādiem politiskiem riskiem (“politiska riska garantija”):

               a)

               valūtas nepārvešana;

               b)

               īpašuma ekspropriācija;

               c)

               karš vai pilsoniskie nemieri;

               d)

               tiesiskuma neievērošana, laužot līgumu.

         6. pants
   Ziņojumi un grāmatvedība
   1.   Komisija katru gadu ziņo Eiropas Parlamentam un Padomei par EIB finansēšanas darījumiem, kas veikti saskaņā ar šo lēmumu. Ziņojumā iekļauj EIB finansēšanas darījumu efektivitātes un ietekmes novērtējumu, iedalot pa projektiem, nozarēm, valstīm un reģioniem, kā arī ziņo par EIB finansēšanas darījumu ieguldījumu, palīdzot sasniegt mērķus, kādi noteikti Kopienas ārpolitikas jomā, ņemot vērā EIB darbības mērķus. Tajā ietver arī izvērtējumu par to, cik lielā mērā EIB sadarbojas ar Komisiju un citām starptautiskām finanšu iestādēm un ar divpusējiem līdzekļu devējiem.
   2.   Šā panta 1. punkta īstenošanas nolūkā EIB iesniedz Komisijai ikgadējus ziņojumus par EIB finansēšanas darījumiem, kas veikti saskaņā ar šo lēmumu, un par Kopienas ārpolitikas mērķu izpildi, tostarp par sadarbību ar citām starptautiskām finanšu iestādēm.
   3.   Par katru EIB finansēšanas darījumu EIB sniedz Komisijai statistisko, finanšu un grāmatvedības informāciju, kas nepieciešama, lai Komisija izpildītu ziņošanas pienākumu vai Eiropas Revīzijas palātas pieprasījumus, kā arī revidenta apstiprinājumu par EIB finansēšanas darījumu neatmaksātajām summām.
   4.   Lai Komisija veiktu uzskaiti un ziņošanu saistībā ar riskiem, ko sedz vispārējā garantija, EIB sniedz Komisijai EIB riska novērtējumu un klasifikācijas informāciju par EIB finansēšanas darījumiem ar aizņēmējiem vai garantijas saņēmējiem, kas nav valsts.
   5.   EIB sedz 2., 3. un 4. punktā minētās informācijas sniegšanas izmaksas.
   7. pants
   Komisijas veikto maksājumu atgūšana
   1.   Ja Komisija veic jebkādus maksājumus saskaņā ar Kopienas garantiju, EIB Komisijas vārdā izvirza prasības par samaksāto summu atgūšanu.
   2.   Vēlākais 8. pantā minētā nolīguma noslēgšanas dienā EIB un Komisija noslēdz nolīgumu, kurā ir sīki izklāstīti noteikumi un procedūras prasījumu atgūšanai.
   8. pants
   Garantijas nolīgums
   EIB un Komisija noslēdz garantijas nolīgumu, kurā ir sīki izklāstīti noteikumi un procedūras attiecībā uz Kopienas garantiju.
   9. pants
   Pārskatīšana
   1.   Komisija līdz 2010. gada 30. aprīlim iesniedz Eiropas Parlamentam un Padomei starpposma ziņojumu par šā lēmuma piemērošanu, pievienojot priekšlikumu tā grozījumiem, inter alia pamatojoties uz ārēju novērtējumu, kura pamatnoteikumi precizēti šā lēmuma II pielikumā.
   2.   Nobeiguma ziņojumu par šā lēmuma piemērošanu Komisija iesniedz līdz 2013. gada 31. jūlijam.
   10. pants
   Atcelšana
   Ar šo atceļ Lēmumu 2008/847/EK.
   11. pants
   Stāšanās spēkā
   Šis lēmums stājas spēkā trešajā dienā pēc tā publicēšanas Eiropas Savienības Oficiālajā Vēstnesī.

      Briselē, 2009. gada 13. jūlijā

            Eiropas Parlamenta vārdā –

            priekšsēdētājs

         H.-G. PÖTTERING

            Padomes vārdā –

            priekšsēdētājs

         E. ERLANDSSON

      (1)  Eiropas Parlamenta 2009. gada 25. marta Atzinums (Oficiālajā Vēstnesī vēl nav publicēts) un Padomes 2009. gada 7. jūlija Lēmums.

      (2)  OV L 186,15.7.2008., 30. lpp.

      (3)  OV L 292, 9.11.2001., 41. lpp.

      (4)  OV L 21, 25.1.2005., 11. lpp.

      (5)  Padomes Regula (EK) Nr. 1085/2006 (OV L 210, 31.7.2006., 82. lpp.).

      (6)  Eiropas Parlamenta un Padomes Regula (EK) Nr. 1638/2006 (OV L 310, 9.11.2006., 1. lpp.).

      (7)  Eiropas Parlamenta un Padomes Regula (EK) Nr. 1905/2006 (OV L 378, 27.12.2006., 41. lpp.).

      (8)  Eiropas Parlamenta un Padomes Regula (EK) Nr. 1889/2006 (OV L 386, 29.12.2006., 1. lpp.).

      (9)  Eiropas Parlamenta un Padomes Regula (EK) Nr. 1717/2006 (OV L 327, 24.11.2006., 1. lpp.).

      (10)  OV L 317, 15.12.2000., 3. lpp.

      (11)  OV L 311, 4.12.1999., 3. lpp.

      (12)  OV L 293, 12.11.1994., 1. lpp.

      (13)  OV L 414, 30.12.2006., 95. lpp.

      (14)  OV L 301, 12.11.2008., 13. lpp.

      (15)  Saskaņā ar Apvienoto Nāciju Organizācijas Drošības padomes Rezolūciju 1244 (1999).

      I PIELIKUMS

         REĢIONI UN VALSTIS, UZ KO ATTIECAS 1. UN 2. PANTS

      A.   Pirmspievienošanās valstis

      1.   Kandidātvalstis

      Horvātija, Turcija, Bijusī Dienvidslāvijas Maķedonijas Republika.
      2.   Potenciālās kandidātvalstis

      Albānija, Bosnija un Hercegovina, Melnkalne, Serbija, Kosova saskaņā ar Apvienoto Nāciju Organizācijas Drošības padomes Rezolūciju 1244 (1999).
      B.   Kaimiņattiecību un partnerattiecību valstis

      1.   Vidusjūras valstis

      Alžīrija, Ēģipte, Jordānas Rietumkrasts un Gazas josla, Izraēla, Jordānija, Libāna, Lībija (*), Maroka, Sīrija, Tunisija.
      2.   Austrumeiropa, Dienvidkaukāzs un Krievija

      Austrumeiropa: Moldova, Ukraina, Baltkrievija (*);
      Dienvidkaukāzs: Armēnija, Azerbaidžāna, Gruzija;
      Krievija: Krievija.
      C.   Āzija un Latīņamerika

      1.   Latīņamerika

      Argentīna, Bolīvija, Brazīlija, Čīle, Kolumbija, Kostarika, Ekvadora, Salvadora, Gvatemala, Hondurasa, Meksika, Nikaragva, Panama, Paragvaja, Peru, Urugvaja, Venecuēla.
      2.   Āzija

      Āzija (izņemot Vidusāziju):
      Afganistāna (*), Bangladeša, Butāna (*), Bruneja, Kambodža (*), Ķīna (tostarp Honkongas un Makao īpašie administratīvie reģioni), Indija, Indonēzija, Irāka (*), Dienvidkoreja, Laosa, Malaizija, Maldivu salas, Mongolija, Nepāla, Pakistāna, Filipīnas, Singapūra, Šrilanka, Taivāna (*), Taizeme, Vjetnama, Jemena.
      Vidusāzija:
      Kazahstāna, Kirgizstāna, Tadžikistāna, Turkmenistāna un Uzbekistāna.
      D.   Dienvidāfrika

      Dienvidāfrika.

      II PIELIKUMS

         Starpposma pārskatīšana un noteikumi EIB ārējo darbību pilnvaru izvērtēšanai

         Starpposma pārskatīšana

      Līdz 2010. gadam veiks EIB ārējā finansējuma padziļinātu pārskatīšanu. Minētajā pārskatīšanā ņems vērā ārēju neatkarīgu novērtējumu, kas tiks pārsūtīts arī Eiropas Parlamentam un Padomei. Minētā pārskatīšana būs pamatā Eiropas Parlamenta un Padomes lēmumam par to, vai un ciktāl aktivēt fakultatīvās pilnvaras, lai papildinātu šajā lēmumā paredzēto garantiju laikposmam pēc 2010. gada, un vai izdarīt citus grozījumus attiecībā uz pilnvarām, un kā EIB darījumiem nodrošināt maksimālo pievienoto vērtību un efektivitāti. Līdz 2010. gada 30. aprīlim Komisija iesniegs Padomei un Eiropas Parlamentam starpposma ziņojumu, kas būs pamatā jebkādiem priekšlikumiem grozīt pilnvaras.

         Novērtēšanas sistēma

      Tā ietvers:

                  a)

                  EIB ārējo finansēšanas darbību novērtēšanu. Daļēji novērtēšanu veiks sadarbībā ar EIB un Komisijas novērtēšanas struktūrvienībām;

                  b)

                  izvērtējumu par to, kāda ir EIB ārējo aizdevumu darbības plašākā ietekme uz sadarbību ar citām starptautiskām finanšu iestādēm un citiem finansējuma avotiem.

            Novērtēšanu pārraudzīs un pārvaldīs uzraudzības komiteja, kurā būs vairāki EIB valdes iecelti “viedi ļaudis”, EIB pārstāvis un Komisijas pārstāvis. Uzraudzības komiteju vadīs viens no šiem “viediem ļaudīm”.
      Uzraudzības komiteju atbalstīs EIB un Komisijas izvērtēšanas struktūrvienības un ārējie eksperti. Ārējos ekspertus atlasīs, izmantojot Komisijas izsludinātu konkursu. Ar uzraudzības komiteju apspriedīsies par ārējo ekspertu pilnvarām un viņu atlases kritērijiem. Izdevumus, kas rodas ārējiem ekspertiem, segs Komisija, un uz tiem attieksies budžeta līnija, kas paredzēta Garantiju fonda finansēšanai.
      Pēdējā novērtēšanas ziņojumā, ko iesniegs uzraudzības komiteja, būs konkrēti secinājumi, pamatojoties uz iegūto informāciju, lai nodrošinātu informāciju starpposma pārskatīšanas lēmumam par to, vai uz atlikušo pilnvaru termiņu aktivēt fakultatīvo daļu, un par jebkāda papildu finansējuma reģionālo sadalījumu.

         Novērtēšanas aptvērums

      Novērtēšana aptvers iepriekšējās pilnvaras (2000–2006) un 2007.–2013. gada pilnvaru pirmos gadus līdz 2009. gada beigām. Tajā izskatīs projektu finansējuma apjomus un izmaksātos līdzekļus pa valstīm, kā arī tehnisko palīdzību un riska kapitāla darbības. Ņemot vērā ietekmi projektu, nozaru, reģionu un valstu līmenī, izvērtēšanas secinājumu pamatā būs:

                  a)

                  padziļināts novērtējums par EIB darbību svarīgumu un sekmēm (efektivitāti, lietderību un stabilitāti), to samērojot ar minēto darbību īpašajiem reģionālajiem mērķiem, kā tie sākotnēji noteikti Kopienas ārpolitikas jomās, kā arī par minēto darbību pievienoto vērtību (to veic kopā ar EIB izvērtēšanas vienību un Komisijas dienestiem);

                  b)

                  novērtējums par 2007.–2013. gada pilnvaru pirmajos gados veikto EIB darbību saderību ar ES politiku ārējās darbības jomās un par minēto darbību pievienoto vērtību, samērojot ar īpašajiem reģionālajiem mērķiem 2007.–2013. gada pilnvaru laikā un atbilstīgiem EIB noteiktiem darbības rādītājiem (to veic kopā ar EIB izvērtēšanas vienību un Komisijas dienestiem);

                  c)

                  analīze par saņēmēju finanšu vajadzībām, par viņu spēju izmantot piešķirtos līdzekļus un par citu privāta vai publiska finansējuma avotu pieejamību attiecīgajiem ieguldījumiem;

                  d)

                  novērtējums par EIB un Komisijas sadarbību un darbību saskaņotību;

                  e)

                  novērtējums par sadarbību un sinerģijām starp EIB un starptautiskām un divpusējām finanšu iestādēm.

            Veicot a) un b) punktā minētos novērtējumus, EIB darbību pievienoto vērtību noteiks, ņemot vērā trīs elementus:

                  —

                  atbalstu Kopienas politikas mērķiem,

                  —

                  pašu projektu kvalitāti un

                  —

                  alternatīvus finansējuma avotus.


title: EBTA Uzraudzības iestādes Lēmums Nr. 533/09/COL ( 2009. gada 16. decembris ), ar ko septiņdesmit septīto reizi groza procedūras un materiālo tiesību noteikumus valsts atbalsta jomā, ieviešot jaunu nodaļu par vienkāršotu procedūru dažu valsts atbalsta veidu izskatīšanai

text:
               15.3.2012

               LV

               Eiropas Savienības Oficiālais Vēstnesis

               L 75/26

         EBTA UZRAUDZĪBAS IESTĀDES LĒMUMS
   Nr. 533/09/COL
   (2009. gada 16. decembris),
   ar ko septiņdesmit septīto reizi groza procedūras un materiālo tiesību noteikumus valsts atbalsta jomā, ieviešot jaunu nodaļu par vienkāršotu procedūru dažu valsts atbalsta veidu izskatīšanai
   EBTA UZRAUDZĪBAS IESTĀDE (1),
   ŅEMOT VĒRĀ Eiropas Ekonomikas zona līgumu (2) un jo īpaši tā 61. līdz 63. pantu, kā arī tā 26. protokolu,
   ŅEMOT VĒRĀ Nolīgumu starp EBTA valstīm par Uzraudzības iestādes un Tiesas izveidi (3) un jo īpaši tā 24. pantu un 5. panta 2. punkta b) apakšpunktu,
   tā kā:
   Saskaņā ar Uzraudzības iestādes un Tiesas izveidošanas nolīguma 24. pantu Iestāde īsteno EEZ līguma noteikumus par valsts atbalstu.
   Saskaņā ar Uzraudzības un Tiesas nolīguma 5. panta 2. punkta b) apakšpunktu Iestāde sniedz paziņojumus vai izdod vadlīnijas par EEZ līgumā regulētajiem jautājumiem, ja šis Līgums vai Uzraudzības un Tiesas nolīgums to skaidri paredz vai ja Iestāde to uzskata par nepieciešamu.
   Iestāde 1994. gada 19. janvārī pieņēma Procedūras un materiālo tiesību noteikumus valsts atbalsta jomā (4).
   Eiropas Komisija 2009. gada 16. jūnijā pieņēma paziņojumu par vienkāršotu procedūru dažu valsts atbalsta veidu izskatīšanai (5).
   Šis paziņojums ir svarīgs arī Eiropas Ekonomikas zonai.
   Ir jānodrošina EEZ valsts atbalsta normu vienāda piemērošana visā Eiropas Ekonomikas zonā.
   Saskaņā ar EEZ līguma XV pielikuma beigu daļā iekļautās nodaļas “VISPĀRĒJAIS” II punktu Iestādei pēc apspriešanās ar Komisiju ir jāpieņem tiesību akti atbilstoši tiem, ko pieņēmusi Komisija.
   Iestāde par šo tēmu ir apspriedusies ar Eiropas Komisiju un ar EBTA valstīm attiecīgi 2009. gada 8. decembra un 20. novembra vēstulēs,
   IR PIEŅĒMUSI ŠO LĒMUMU.
   1. pants
   Valsts atbalsta pamatnostādnes groza, pievienojot jaunu nodaļu par vienkāršotu procedūru dažu valsts atbalsta veidu izskatīšanai. Jaunā nodaļa ir iekļauta šā lēmuma pielikumā.
   2. pants
   Autentisks ir tikai teksts angļu valodā.

      Briselē, 2009. gada 16. decembrī

            EBTA Uzraudzības iestādes vārdā –

            priekšsēdētājs

         Per SANDERUD

            Kolēģijas loceklis

         Kristján Andri STEFÁNSSON

      (1)  Turpmāk tekstā “Iestāde”.

      (2)  Turpmāk tekstā “EEZ līgums”.

      (3)  Turpmāk tekstā “Uzraudzības un Tiesas nolīgums”.

      (4)  EEZ līguma 61. un 62. panta un Uzraudzības un Tiesas nolīguma 3. protokola 1. panta piemērošanas un interpretācijas pamatnostādnes, ko Iestāde pieņēma un izdeva 1994. gada 19. janvārī, publicētas Eiropas Savienības Oficiālajā Vēstnesī (turpmāk “OV”) L 231, 3.9.1994., 1. lpp. un EEZ pielikumā Nr. 32, 3.9.1994., 1. lpp. Turpmāk tekstā “Valsts atbalsta pamatnostādnes”. Valsts atbalsta pamatnostādņu atjauninātā versija ir publicēta Iestādes tīmekļa vietnē: http://www.eftasurv.int/state-aid/legal-framework/state-aid-guidelines/.

      (5)  OV C 136, 16.6.2009., 3. lpp.

      I PIELIKUMS

         PAMATNOSTĀDNES PAR VIENKĀRŠOTU PROCEDŪRU DAŽU VALSTS ATBALSTA VEIDU IZSKATĪŠANAI
          (1)

      1.   Ievads

                  (1)

                  Šajās pamatnostādnēs ir izklāstīta vienkāršota procedūra, saskaņā ar kuru Iestāde ciešā sadarbībā ar attiecīgo EBTA valsti plāno paātrināti izskatīt dažus valsts atbalsta pasākumu veidus, kuriem tikai nepieciešams, lai Iestāde pārbaudītu, vai pasākums ir saskaņā ar esošajiem noteikumiem un praksi, neizmantojot diskrecionāro varu. Pieredze, ko Iestāde ieguvusi, piemērojot EEZ līguma 61. pantu, kā arī uz EEZ līguma 61. panta pamata pieņemtās regulas, pamatnoteikumus, pamatnostādnes un paziņojumus (2), liecina, ka dažas paziņotā atbalsta kategorijas parasti apstiprina, neapšaubot to atbilstību EEZ līgumam, ar nosacījumu, ka nepastāv īpaši apstākļi. Šīs atbalsta kategorijas ir aprakstītas 2. iedaļā. Citiem atbalsta pasākumiem, par kuriem paziņots Iestādei, tiks piemērotas attiecīgas procedūras (3) un parasti Paraugprakses kodekss par valsts atbalsta pārbaudes procedūru izpildi.

                  (2)

                  Šo pamatnostādņu mērķis ir paredzēt nosacījumus, ar kādiem Iestāde parasti pieņem saīsināto lēmumu, ar ko tā pasludina, ka daži valsts atbalsta veidi saskaņā ar vienkāršoto procedūru ir saderīgi ar EEZ līgumu, kā arī sniegt norādes attiecībā uz pašu procedūru. Ja visi šajās pamatnostādnēs izklāstītie nosacījumi ir izpildīti, Iestāde pieliks visas pūles, lai 20 darba dienu laikā no paziņošanas saskaņā ar EBTA valstu nolīgumu par Uzraudzības iestādes un Tiesas dibināšanu 3. protokola II daļas 4. panta 2. punktu vai 4. panta 3. punktu pieņemtu saīsinātu lēmumu par iebildumu necelšanu vai par to, ka paziņotais pasākums nav atbalsts.

                  (3)

                  Tomēr, ja ir piemērojams kāds no šo pamatnostādņu 6. līdz 12. punktā izklāstītajiem aizsardzības pasākumiem vai izņēmumiem, Iestāde atgriezīsies pie parastās procedūras attiecībā uz paziņotu atbalstu, kas izklāstīta 3. protokola II nodaļā, un pieņems pilnīgu lēmumu atbilstoši minētā protokola 4. pantam un/vai 7. pantam. Jebkurā gadījumā juridiski saistoši ir vienīgi 3. protokola 4. panta 5. punktā un 7. panta 6. punktā noteiktie termiņi.

                  (4)

                  Ar šajās pamatnostādnēs izklāstītās procedūras palīdzību Iestāde plāno padarīt EEZ valsts atbalsta kontroli paredzamāku un efektīvāku. Nevienu šo pamatnostādņu noteikumu nebūtu jāinterpretē tādā nozīmē, ka par atbalsta pasākumu, kas EEZ līguma 61. punkta nozīmē nav valsts atbalsts, ir jāpaziņo Iestādei; tomēr EBTA valstis joprojām var izvēlēties paziņot par šādiem atbalsta pasākumiem tiesiskās noteiktības apsvērumu dēļ.

            2.   Valsts atbalsta kategorijas, kurām var piemērot vienkāršoto procedūru

         Atbilstošās valsts atbalsta kategorijas

                  (5)

                  Vienkāršoto procedūru principā var piemērot šādām pasākumu kategorijām.

                              a)

                              1. kategorija: atbalsta pasākumi, uz kuriem attiecas pašreizējo pamatnostādņu nodaļas par “standarta novērtēšanu”
                              Vienkāršoto procedūru principā var piemērot atbalsta pasākumiem, uz kuriem attiecas standarta novērtēšana (tā sauktās “drošības zonas” iedaļas) (4) vai horizontālajās pamatnostādnēs noteikti līdzvērtīgi novērtēšanas veidi (5) un uz kuriem neattiecas Vispārējā grupu atbrīvojuma regula.
                              Vienkāršoto procedūru piemēros tikai tad, ja Iestāde pēc pirmspaziņošanas posma (skatīt 13. līdz 16. punktu) būs pārliecināta, ka ir izpildītas visas pamatprasības un procedūras prasības, kas noteiktas attiecīgo pamatnostādņu atbilstīgajās iedaļās. Tas nozīmē, ka pirmspaziņošanas posmā tiek apstiprināts, ka paziņotais atbalsta pasākums prima facie atbilst attiecīgajiem nosacījumiem, kas katrā piemērojamajā horizontālajā instrumentā ir aprakstīti sīkāk attiecībā uz:

                                          —

                                          atbalsta saņēmēju veidu,

                                          —

                                          attiecināmajām izmaksām,

                                          —

                                          atbalsta intensitāti un papildu atbalstu,

                                          —

                                          maksimālo robežu attiecībā uz atsevišķu paziņojumu vai atbalsta maksimālo summu,

                                          —

                                          pielietotā atbalsta instrumenta veidu,

                                          —

                                          kumulāciju,

                                          —

                                          stimulējošo ietekmi,

                                          —

                                          pārredzamību,

                                          —

                                          to atbalsta saņēmēju izslēgšanu, uz kuriem attiecas līdzekļu atgūšanas rīkojums (6).

                                    Šajā kategorijā Iestāde ir gatava apsvērt vienkāršotās procedūras piemērošanu jo īpaši šādiem pasākumu veidiem:

                                          i)

                                          riska kapitāla pasākumi, kas nav līdzdalība privātu pašu kapitāla ieguldījumu fondā un kas atbilst visiem citiem Riska kapitāla pamatnostādņu 4. iedaļas nosacījumiem;

                                          ii)

                                          vides ieguldījumu atbalsts, kas atbilst Vides aizsardzības atbalsta pamatnostādņu 3. iedaļas nosacījumiem:

                                                      —

                                                      kura attiecināmo izmaksu bāze ir noteikta, pamatojoties uz pilno izmaksu aprēķināšanas metodi saskaņā ar Vides aizsardzības atbalsta pamatnostādņu 82. punktu (7), vai

                                                      —

                                                      kurš ietver papildu atbalstu par ekojauninājumiem saskaņā ar Vides aizsardzības atbalsta pamatnostādņu 78. punktu (8);

                                          iii)

                                          atbalsts jauniem inovatīviem uzņēmumiem, kas piešķirts saskaņā ar Pētniecības, attīstības un inovācijas pamatnostādņu 5.4. iedaļu un kura inovatīvais raksturs ir noteikts, pamatojoties uz minēto nostādņu 5.4. iedaļas b) punkta i) daļu (9);

                                          iv)

                                          atbalsts inovācijas kopām, ko piešķir saskaņā ar Pētniecības, attīstības un inovācijas pamatnostādņu 5.8. un 7.1. iedaļu;

                                          v)

                                          atbalsts procesa un organizatoriskajai inovācijai pakalpojumu nozarē, ko piešķir saskaņā ar Pētniecības, attīstības un inovācijas pamatnostādņu 5.5. iedaļu;

                                          vi)

                                             ad hoc reģionālais atbalsts, kura intensitāte pārsniedz individuālās paziņošanas robežlielumu, kas noteikts Reģionālā atbalsta pamatnostādņu 53. punktā (10);

                                          vii)

                                          glābšanas atbalsts ražošanas un pakalpojumu nozarēs (izņemot finanšu nozari), kas atbilst visiem pamatnosacījumiem, kas minēti Glābšanas un pārstrukturēšanas pamatnostādņu 3.1.1. un 3.1.2. iedaļā (11);

                                          viii)

                                          glābšanas un pārstrukturēšanas atbalsta shēmas mazajiem uzņēmumiem, kuri atbilst visiem Glābšanas un pārstrukturēšanas pamatnostādņu 4. iedaļā minētajiem nosacījumiem (12);

                                          ix)

                                             ad hoc pārstrukturēšanas atbalsts MVU, ja tas atbilst visiem Glābšanas un pārstrukturēšanas pamatnostādņu 3. iedaļā paredzētajiem nosacījumiem (13);

                                          x)

                                          eksporta kredīti kuģu būves nozarē atbilstoši visiem Kuģu būves atbalsta pamatnostādņu 3.3.4. iedaļas nosacījumiem (14);

                                          xi)

                                          audiovizuālās nozares atbalsta shēmas, kas atbilst visiem Kinematogrāfijas pamatnostādņu 2.3. iedaļā noteiktajiem nosacījumiem par audiovizuālo darbu izstrādi, ražošanu, izplatīšanu un veicināšanu (15).

                                    Šis saraksts ir orientējošs un var mainīties, pamatojoties uz pašreiz piemērojamo instrumentu turpmāku pārskatīšanu vai jaunu instrumentu pieņemšanu. Iestāde laiku pa laikam var pārskatīt šo sarakstu, lai nodrošinātu tā atbilstību piemērojamajiem valsts atbalsta noteikumiem.

                              b)

                              2. kategorija: pasākumi, kas atbilst vispāratzītajai Iestādes lēmumu pieņemšanas praksei
                              Vienkāršoto procedūru principā var piemērot atbalsta pasākumiem, kuru pazīmes atbilst to atbalsta pasākumu pazīmēm, kas ir apstiprināti vismaz trijos iepriekšējos Iestādes lēmumos (turpmāk tekstā “precedenta lēmumi”) (16) un kurus var nekavējoties novērtēt, pamatojoties uz šo Iestādes lēmumu pieņemšanas praksi. Par “precedenta lēmumiem” var uzskatīt tikai tos Iestādes lēmumus, kas pieņemti pēdējos desmit gados pirms pirmspaziņošanas dienas (skatīt 14. punktu).
                              Vienkāršoto procedūru piemēros tikai tad, ja Iestāde pēc pirmspaziņošanas posma (skatīt 13. līdz 16. punktu) būs pārliecināta, ka attiecīgās pamatprasības un procedūras prasības, kas reglamentēja precedenta lēmumus, ir izpildītas, jo īpaši attiecībā uz pasākuma mērķiem un vispārējo struktūru, saņēmēju veidiem, attiecināmajām izmaksām, maksimālajām robežām attiecībā uz atsevišķiem paziņojumiem, atbalsta intensitātes līmeņiem un (attiecīgā gadījumā) papildu atbalstu, kumulācijas noteikumiem, stimulējošo ietekmi un pārredzamības prasībām. Turklāt, kā tas minēts 11. punktā, Iestāde atgriezīsies pie parastās procedūras, ja paziņotais atbalsta pasākums varētu dot labumu uzņēmumam, uz kuru attiecas līdzekļu atgūšanas rīkojums, kas izdots pēc Iestādes iepriekšējā lēmuma, ar kuru atbalstu paziņoja par nelikumīgu un nesaderīgu ar kopējo tirgu (tā dēvētā Deggendorf lieta).
                              Šajā kategorijā Iestāde ir gatava apsvērt vienkāršotās procedūras piemērošanu jo īpaši šādiem pasākumu veidiem:

                                          i)

                                          atbalsta pasākumi valsts kultūras mantojuma saglabāšanai, kuri attiecas uz darbībām saistībā ar vēsturiskām, senām vietām vai valsts pieminekļiem, ar noteikumu, ka atbalsts attiecas tikai uz “kultūras mantojuma saglabāšanu” EEZ līguma 61. panta 3. punkta c) apakšpunkta nozīmē, lasot to kopā ar Līguma par Eiropas Savienības darbību 107. panta 3. punkta d) apakšpunktu (17);

                                          ii)

                                          atbalsta shēmas teātra, deju un mūzikas pasākumiem (18);

                                          iii)

                                          atbalsta shēmas minoritāšu valodu attīstībai (19);

                                          iv)

                                          izdevējdarbības nozarei paredzēti atbalsta pasākumi (20);

                                          v)

                                          atbalsta pasākumi platjoslas savienojumu pieejamības nodrošināšanai lauku rajonos (21);

                                          vi)

                                          garantiju shēmas kuģu būves finansēšanai (22);

                                          vii)

                                          atbalsta pasākumi, kuri atbilst visiem citiem Vispārējā grupu atbrīvojuma regulā minētajiem piemērojamiem noteikumiem, bet kuri ir izslēgti no regulas piemērošanas jomas, jo:

                                                      —

                                                      šie pasākumi ir ad hoc atbalsts (23),

                                                      —

                                                      šie pasākumi nav veikti pārredzamā veidā (Vispārējā grupu atbrīvojuma regulas 5. pants), bet to dotācijas bruto ekvivalents aprēķināts, pamatojoties uz metodi, ko Iestāde apstiprinājusi trijos atsevišķos lēmumos, kuri pieņemti pēc 2007. gada 1. janvāra;

                                          viii)

                                          pasākumi, ar kuriem atbalsta vietējās infrastruktūras attīstību un kas nav valsts atbalsts EEZ līguma 61. panta 1. punkta nozīmē, ar nosacījumu, ka, ņemot vērā lietas īpatnības, attiecīgais pasākums neietekmēs EEZ iekšējo tirdzniecību (24);

                                          ix)

                                          tādu esošo shēmu pagarināšana un/vai grozīšana, kuras ir ārpus Iestādes 2004. gada 14. jūlija Lēmumā Nr. 195/04/COL par to noteikumu īstenošanu, kas minēti EBTA valstu nolīguma par Uzraudzības iestādes un Tiesas izveidi (25) 3. protokola II daļas 27. pantā (skatīt 3. kategoriju), paredzētās vienkāršotās procedūras piemērošanas jomas, piemēram, saistībā ar esošo shēmu pielāgošanu jaunajām horizontālajām pamatnostādnēm (26).

                                    Šis saraksts ir orientējošs, jo minētās kategorijas precīza darbības joma var mainīties atbilstoši Iestādes lēmumu pieņemšanas praksei. Iestāde laiku pa laikam var pārskatīt šo orientējošo sarakstu, lai nodrošinātu tā atbilstību jaunākajai praksei.

                              c)

                              3. kategorija: esošo shēmu pagarināšana vai paplašināšana
                              Iestādes Lēmuma Nr. 195/2004 4. pantā ir paredzēta vienkāršota procedūra paziņošanai par dažām izmaiņām esošajā atbalstā. Minētajā pantā noteikts, ka “[…] par šādām turpmāk minētām izmaiņām esošā atbalstā paziņo, izmantojot vienkāršoto paziņojuma veidlapu, kas iekļauta šā lēmuma II pielikumā:

                                          a)

                                          atļautas atbalsta shēmas sākotnējā budžeta palielinājums par vairāk nekā 20 %;

                                          b)

                                          esošas atļautas atbalsta shēmas pagarinājums par laiku līdz sešiem gadiem ar budžeta palielinājumu vai bez tā;

                                          c)

                                          stingrāku kritēriju noteikšana atļautas atbalsta shēmas piemērošanai, atbalsta intensitātes samazinājums vai attaisnoto izdevumu samazinājums”.

                        Šīs pamatnostādnes neietekmē iespēju piemērot Iestādes Lēmuma Nr. 195/04/COL 4. pantu. Tomēr Iestāde aicina paziņotāju EBTA valsti ievērot šajās pamatnostādnēs izklāstīto procedūru un iepriekš paziņot par attiecīgajiem atbalsta pasākumiem, izmantojot vienkāršotā paziņojuma veidlapu, kas pievienota Iestādes Lēmumam 195/04/COL. Saistībā ar šo procedūru Iestāde arī aicinās attiecīgo EBTA valsti dot savu piekrišanu paziņojuma kopsavilkuma publicēšanai Iestādes tīmekļa vietnē.

         Aizsardzības pasākumi un izņēmumi

                  (6)

                  Tā kā vienkāršotā procedūra attiecas tikai uz atbalstu, par kuru paziņots saskaņā ar 3. protokola I daļas 1. panta 3. punktu Nolīgumā starp EBTA valstīm par Uzraudzības iestādes un Tiesas izveidošanu, nelikumīgi atbalsti ir izslēgti no šīs procedūras. Turklāt, ciktāl EEZ līgums attiecas uz zivsaimniecības un akvakultūras nozari, lauksaimniecības produktu primārās ražošanas darbībām vai lauksaimniecības produktu pārstrādi vai tirdzniecību, vienkāršotā procedūra neattieksies uz atbalstu pasākumiem iepriekš minētajās nozarēs, ņemot vērā to īpatnības. Turklāt vienkāršoto procedūru nepiemēros ar atpakaļejošu datumu tiem pasākumiem, par kuriem iepriekš paziņots pirms 2010. gada 1. janvāra.

                  (7)

                  Izvērtējot, vai paziņotais atbalsta pasākums ietilpst vienā no atbilstošajām kategorijām, kas minētas 5. punktā, Iestāde nodrošina, lai pietiekami skaidri tiktu konstatēti piemērojamie pamatnoteikumi vai pamatnostādnes un/vai Iestādes lēmumu pieņemšanas prakse, pamatojoties uz kuru ir jānovērtē paziņotais atbalsta pasākums, kā arī visi attiecīgie faktiskie apstākļi. Tā kā paziņojuma pilnīgums ir pamatelements, lai noteiktu, vai piemērojama vienkāršotā procedūra, paziņotāja EBTA valsts ir aicināta pirmspaziņošanas posma sākumā sniegt visu attiecīgo informāciju, tostarp, ja vajadzīgs, izmantotos precedenta lēmumus (skatīt 14. punktu).

                  (8)

                  Ja informācija paziņojuma veidlapā nav pilnīga vai ja tā ir maldinoša vai kļūdaina, Iestāde vienkāršoto procedūru nepiemēro. Turklāt, ciktāl paziņojums ietver jaunus vispārējas nozīmes juridiskus jautājumus, Iestāde parasti nepiemēros vienkāršoto procedūru.

                  (9)

                  Lai gan parasti var pieņemt, ka atbalsta pasākumi, kas ietilpst 5. punktā noteiktajās kategorijās, neradīs šaubas par to saderību ar EEZ līgumu, tomēr var būt īpašas situācijas, kurās nepieciešama sīkāka izmeklēšana. Šādos gadījumos Iestāde jebkurā brīdī var atgriezties pie parastās procedūras.

                  (10)

                  Šādas īpašas situācijas var būt jo īpaši: atsevišķi pasākumu veidi, kas vēl nav pārbaudīti Iestādes lēmumu pieņemšanas praksē, precedenta lēmumi, kurus Iestāde var novērtēt atkārtoti, ņemot vērā jaunāko tiesu praksi vai EEZ attīstību, jauni tehniska rakstura jautājumi vai šaubas par pasākuma saderību ar citiem EEZ līguma noteikumiem (piemēram, nediskriminēšana, četras pamatbrīvības utt.).

                  (11)

                  Iestāde atgriezīsies pie parastās procedūras, ja paziņotais atbalsta pasākums varētu dot labumu uzņēmumam, uz kuru attiecas līdzekļu atgūšanas rīkojums, kas izdots pēc Iestādes iepriekšējā lēmuma, ar kuru atbalstu paziņoja par nelikumīgu un nesaderīgu ar EEZ līgumu (tā dēvētā Deggendorf lieta).

                  (12)

                  Visbeidzot, ja šo pamatnostādņu 21. punktā minētajā termiņā trešā persona pauž pamatotas bažas par paziņoto atbalsta pasākumu, Komisija atgriezīsies pie parastās procedūras (27) un par to paziņos attiecīgajai EBTA valstij.

            3.   Procedūras noteikumi

         Pirmspaziņošanas saziņa

                  (13)

                  Iestāde ir konstatējusi, ka pirmspaziņošanas saziņa ar paziņotāju EBTA valsti ir noderīga arī lietās, kas nešķiet problemātiskas. Šāda saziņa ļauj Iestādei un jo sevišķi EBTA valstīm jau pašā sākumā noteikt atbilstošos Iestādes instrumentus vai precedenta lēmumus, Iestādes novērtējuma iespējamo sarežģītības pakāpi, kā arī tās informācijas apjomu un detalizācijas līmeni, kas Iestādei nepieciešama, lai pilnībā izvērtētu konkrēto lietu.

                  (14)

                  Ņemot vērā ar vienkāršoto procedūru saistītos laika ierobežojumus, valsts atbalsta pasākuma izvērtēšana, izmantojot vienkāršoto procedūru, ir atkarīga no EBTA valsts un Iestādes saziņas pirms paziņošanas. Šajā sakarā EBTA valsts ir aicināta, izmantojot Iestādes izveidotu IT lietojumprogrammu, iesniegt paziņojuma veidlapas projektu un nepieciešamās papildinformācijas lapas, kas paredzētas Iestādes Lēmuma Nr. 195/04/COL 2. pantā, un, vajadzības gadījumā, attiecīgos precedenta lēmumus. Šajā posmā EBTA valsts var arī Iestādei pieprasīt atbrīvojumu no konkrētu daļu aizpildīšanas paziņojuma veidlapā. Pirmspaziņošanas saziņas ietvaros EBTA valsts un Iestāde var arī vienoties, ka, pirmspaziņošanas posmā EBTA valstij nav jāsniedz paziņojuma veidlapas projekts un papildu informācija. Šāda vienošanās var būt lietderīga, piemēram, dažu atbalsta pasākumu atkārtošanās dēļ (skatīt, piemēram, šo pamatnostādņu 5. punkta c) apakšpunktā minēto atbalsta kategoriju). Šajā sakarā EBTA valsts var tikt aicināta uzreiz iesniegt paziņojumu, ja Iestāde uzskata, ka nav nepieciešamas nekādas padziļinātas apspriedes par paredzēto atbalsta pasākumu.

                  (15)

                  Divu nedēļu laikā pēc paziņojuma veidlapas projekta saņemšanas, Iestāde veiks pirmo pirmspaziņošanas saziņu. Iestāde veicinās saziņas uzturēšanu, izmantojot e-pastu vai telekonferences, vai arī pēc attiecīgās EBTA valsts īpaša pieprasījuma rīkos sanāksmes. Iestāde piecu darba dienu laikā pēc pēdējās saziņas pirms paziņošanas attiecīgajai EBTA valstij paziņos, vai tie uzskata, ka lietai prima facie var piemērot vienkāršoto procedūru, un kāda papildu informācija ir jāiesniedz, lai pasākumam varētu piemērot šo procedūru, vai arī to, ka lietai turpinās piemērot parasto procedūru.

                  (16)

                  Iestādes norāde par to, ka attiecīgajai lietai var piemērot vienkāršoto procedūru, nozīmē, ka EBTA valsts un Iestāde prima facie piekrīt tam, ka pirmspaziņošanas kontekstā sniegtā informācija, ja tā sniegta kā oficiāls paziņojums, būtu pilnīgs paziņojums. Tādējādi Iestāde principā būs gatava apstiprināt pasākumu, kad par to būs oficiāli paziņots, izmantojot paziņojuma veidlapu un iekļaujot saziņas pirms paziņošanas rezultātus, nepieprasot papildu informāciju.

         Paziņošana

                  (17)

                  EBTA valsts paziņo par attiecīgo(-ajiem) atbalsta pasākumu(-iem) vēlākais divus mēnešus pēc tam, kad tā saņēmusi informāciju no Iestādes par to, ka pasākumam prima facie var piemērot vienkāršoto procedūru. Ja paziņojumā ir jebkādas izmaiņas salīdzinājumā ar pirmspaziņošanas dokumentos sniegto informāciju, šīs izmaiņas ir skaidri jānorāda paziņojuma veidlapā.

                  (18)

                  Līdz ar attiecīgās EBTA valsts paziņojuma iesniegšanu sākas 2. punktā noteiktais termiņš.

                  (19)

                  Vienkāršotā procedūra neparedz īpašu vienkāršotā paziņojuma veidlapu. Izņemot gadījumus, kuri ietilpst atbalsta kategorijā, kas noteikta šo pamatnostādņu 5. punkta c) apakšpunktā, paziņojums ir jāsagatavo, izmantojot paziņojuma standartveidlapas, kas ietvertas Iestādes Lēmumā Nr. 195/04/COL.

         Paziņojuma kopsavilkuma publicēšana

                  (20)

                  Iestāde savā tīmekļa vietnē publicēs paziņojuma kopsavilkumu, pamatojoties uz EBTA valstu sniegto informāciju standartveidlapā, kas iekļauta šo pamatnostādņu pielikumā. Standartveidlapā ir norādīts, ka, pamatojoties uz EBTA valsts sniegto informāciju, atbalsta pasākumam var piemērot vienkāršoto procedūru. Ja EBTA valsts lūgs Iestādi paziņoto pasākumu izskatīt saskaņā ar šīm pamatnostādnēm, tiks uzskatīts, ka attiecīgā valsts piekrīt tam, ka tās iesniegtajā paziņojumā, ko publicēs tīmekļa vietnē šim paziņojumam pievienotās veidlapas veidā, nav konfidenciālas informācijas. Turklāt EBTA valstis ir aicinātas skaidri norādīt, vai paziņojums ietver komercnoslēpumus.

                  (21)

                  Ieinteresētajām personām tad 10 darba dienu laikā būs jāiesniedz savi apsvērumi (tostarp nekonfidenciālā versija), jo īpaši par apstākļiem, saistībā ar kuriem, iespējams, nepieciešama pilnīgāka izmeklēšana. Gadījumos, kad saistībā ar paziņoto pasākumu ieinteresētās puses pauž pamatotas bažas par konkurenci, Iestāde atgriezīsies pie parastās procedūras un par to informēs attiecīgo EBTA valsti un ieinteresēto(-ās) pusi(-es). Attiecīgā EBTA valsts tiks informēta arī par visām pamatotām bažām un tai būs iespēja sniegt savu apsvērumus šajā saistībā.

         Saīsināts lēmums

                  (22)

                  Ja Iestāde uzskata, ka paziņotais pasākums atbilst vienkāršotas procedūras kritērijiem (skatīt, jo īpaši, 5. punktu), tā izdos saīsināto lēmumu. Tādējādi saskaņā ar 3. protokola II daļas 4. panta 2. punktu vai 4. panta 3. punktu Iestāde pieliks visus spēkus, lai 20 darba dienu laikā no paziņošanas pieņemtu lēmumu par iebildumu necelšanu vai par to, ka paziņotais pasākums nav atbalsts, izņemot gadījumus, ja piemērojams kāds no šo pamatnostādņu 6. līdz 12. punktā minētajiem aizsardzības pasākumiem vai izņēmumiem.

         Saīsinātā lēmuma publicēšana

                  (23)

                  Saskaņā ar 3. protokola II daļas 26. panta 1. punktu kopsavilkuma paziņojumu par lēmumu Iestāde publicēs Eiropas Savienības Oficiālajā Vēstnesī un tā EEZ pielikumā. Saīsināto lēmumu ievieto Iestādes tīmekļa vietnē. Saīsinātajā lēmumā ietver atsauci uz informācijas kopsavilkumu paziņojumam, kā publicēts Iestādes tīmekļa vietnē paziņošanas brīdī, pasākuma standarta novērtējumu atbilstoši EEZ līguma 61. panta 1. punktam un, attiecīgā gadījumā, apgalvojumu, ka atbalsta pasākums ir atzīts par saderīgu ar EEZ līgumu, jo tas atbilst vienai vai vairākām kategorijām, kas noteiktas šo pamatnostādņu 5. punktā, skaidri norādot piemērojamo(-ās) kategoriju(-as) un iekļaujot atsauci uz piemērojamiem horizontālajiem instrumentiem un/vai precedenta lēmumiem.

            4.   Nobeiguma noteikumi

                  (24)

                  Pēc attiecīgās EBTA valsts pieprasījuma Iestāde piemēros šajās pamatnostādnēs iekļautos principus pasākumiem, par kuriem paziņots saskaņā ar 17. punktu, sākot no 2010. gada 1. janvāra.

                  (25)

                  Iestāde var veikt grozījumus šajās pamatnostādnēs, pamatojoties uz svarīgiem konkurences politikas apsvērumiem, vai arī, lai ņemtu vērā jaunākos valsts atbalsta noteikumus un lēmumu pieņemšanas praksi. Iestāde ir paredzējusi veikt pirmo šo pamatnostādņu pārskatīšanu vēlākais četrus gadus pēc to publicēšanas. Šajā sakarā Iestāde izvērtēs, cik lielā mērā ir jāizstrādā īpašas vienkāršotā paziņojuma veidlapas, lai atvieglotu šo pamatnostādņu īstenošanu.

         (1)  Šī nodaļa atbilst Komisijas paziņojumam par vienkāršotu procedūru dažu valsts atbalsta veidu izskatīšanai, OV C 136, 16.6.2009., 3. lpp.

         (2)  Skatīt jo īpaši Pamatnostādnes par valsts atbalstu pētniecībai, attīstībai un inovācijai (OV L 301, 19.11.2009., 1. lpp., un EEZ pielikums Nr. 60, 19.11.2009., 1. lpp.), turpmāk tekstā “Pētniecības, attīstības un inovācijas pamatnostādnes”; Pamatnostādnes par valsts atbalstu, lai veicinātu riska kapitāla ieguldījumus mazos un vidējos uzņēmumos, OV L 184, 16.7.2009., 18. lpp., turpmāk tekstā “Riska kapitāla pamatnostādnes”; Pamatnostādnes par valsts atbalstu vides aizsardzībai (OV L 144, 10.6.2010., 1. lpp., un EEZ pielikums Nr. 29, 10.6.2010., 1. lpp.), turpmāk tekstā “Vides aizsardzības atbalsta pamatnostādnes”; Valstu reģionālā atbalsta pamatnostādnes 2007.–2013. gadam, OV L 54, 28.2.2008., 1. lpp., turpmāk tekstā “Reģionālā atbalsta pamatnostādnes”; lēmums par Valsts atbalsta kuģu būvei pamatnostādņu termiņa pagarināšanu, OV L 148, 11.6.2009., 55. lpp., turpmāk tekstā “Kuģu būves atbalsta pamatnostādnes”; Pamatnostādnes par valsts atbalstu kinematogrāfijas un citiem audiovizuālajiem darbiem (OV L 105, 21.4.2011., 32. lpp., un EEZ pielikums Nr. 23, 21.4.2011., 1. lpp.), turpmāk tekstā “Kinematogrāfijas atbalsta pamatnostādnes”; Komisijas 2008. gada 6. augusta Regula (EK) Nr. 800/2008, kas atzīst noteiktas atbalsta kategorijas par saderīgām ar kopējo tirgu, piemērojot Līguma 87. un 88. pantu (Vispārējā grupu atbrīvojuma regula, OV L 214, 9.8.2008., 3. lpp.), kas iekļauta EEZ līguma XV pielikumā ar Apvienotās komitejas Lēmumu Nr. 120/2008 (OV L 339, 18.12.2008., 111. lpp., un EEZ pielikums Nr. 79, 18.12.2008., 20. lpp.).

         (3)  Pasākumiem, kas Iestādei paziņoti pašreizējās finanšu krīzes kontekstā atbilstoši Iestādes pamatnostādnēm “Valsts atbalsta noteikumu piemērošana pasākumiem, kas veikti attiecībā uz finanšu iestādēm saistībā ar pašreizējo globālo finanšu krīzi” (OV L 17, 20.1.2011., 1. lpp., un EEZ pielikums Nr. 3, 20.1.2011., 1. lpp.) un “Valsts atbalsta pasākumu pagaidu shēma, lai veicinātu piekļuvi finansējumam pašreizējās finanšu un ekonomiskās krīzes apstākļos” (OV L 15, 20.1.2011., 26. lpp., un EEZ pielikums Nr. 3, 20.1.2011., 31. lpp.), šajās pamatnostādnēs izklāstītā vienkāršotā procedūra netiks piemērota. Šo lietu ātrai izskatīšanai ir ieviesti īpaši ad hoc pasākumi.

         (4)  Piemēram, Pētniecības, attīstības un inovācijas pamatnostādņu 5. iedaļa vai Vides aizsardzības atbalsta pamatnostādņu 3. iedaļa un Riska kapitāla pamatnostādņu 4. iedaļa.

         (5)  Reģionālā atbalsta pamatnostādnes; 3.1.2. iedaļa Pamatnostādnēs par valsts atbalstu grūtībās nonākušu uzņēmumu glābšanai un pārstrukturēšanai, OV L 107, 28.4.2005., 28. lpp., turpmāk tekstā “Glābšanas un pārstrukturēšanas pamatnostādnes”.

         (6)  Iestāde atgriezīsies pie parastās procedūras, ja paziņotais atbalsta pasākums varētu dot labumu uzņēmumam, uz kuru attiecas līdzekļu atgūšanas rīkojums, kas izdots pēc Iestādes iepriekšējā lēmuma, ar kuru atbalstu pasludināja par nelikumīgu un nesaderīgu ar EEZ līgumu (tā dēvētā Deggendorf lieta). Skatīt lietu C-188/92, TWD Textilwerke Deggendorf, 1994. gads, ECR. I–833. punkts.

         (7)  Vispārējās grupu atbrīvojuma regulas 18. panta 5. punktā ir paredzēta izmaksu aprēķināšanas vienkāršota metode.

         (8)  Vispārējā grupu atbrīvojuma regulā nav paredzēti atbrīvojumi attiecībā uz papildu atbalstiem par ekojauninājumiem.

         (9)  Vispārējā grupu atbrīvojuma regula attiecas tikai uz atbalstu jauniem inovatīviem uzņēmumiem, kas atbilst Pētniecības, attīstības un inovācijas pamatnostādņu 5.4. iedaļas b) punkta ii) daļas nosacījumiem.

         (10)  Šādos gadījumos EBTA valstu sniedzamajai informācijai būs jāpierāda, ka i) atbalsta summa ir zem paziņotā maksimālā robežlieluma (bez sarežģītiem neto pašreizējās vērtības aprēķiniem), ii) atbalsts attiecas uz jaunu ieguldījumu (nevis kompensācijas ieguldījumu) un iii) atbalsta labvēlīgā ietekme uz reģionālo attīstību ir acīmredzami lielāka nekā šā atbalsta radītie konkurences izkropļojumi. Skatīt, piemēram, Komisijas lēmumu lietā N 721/2007 (Polija, “Reuters Europe SA”).

         (11)  Skatīt, piemēram, Komisijas lēmumu lietā N 28/2006 (Polija, Techmatrans), lietā N 258/2007 (Vācija, Rettungsbeihilfe zugunsten der Erich Rohde KG) un lietā N 802/2006 (Itālija, glābšanas atbalsts Sandretto Industrie).

         (12)  Skatīt, piemēram, Komisijas lēmumu lietā N 85/2008 (Austrija, garantiju shēma maziem un vidējiem uzņēmumiem Zalcburgas reģionā), lietā N 386/2007 (Francija, mazo un vidējo uzņēmumu glābšanas un pārstrukturēšanas shēma) un lietā N 832/2006 (Itālija, glābšanas un pārstrukturēšanas shēma Valle d’Aosta). Šī pieeja atbilst Vispārējās grupu atbrīvojuma regulas 1. panta 7. punktam.

         (13)  Skatīt, piemēram, Komisijas lēmumu lietā N 92/2008 (Austrija, pārstrukturēšanas atbalsts Der Bäcker Legat) un lietā N 289/2007 (Itālija, pārstrukturēšanas atbalsts Fiem SRL).

         (14)  Skatīt, piemēram, Komisijas lēmumu lietā N 76/2008 (Vācija, CIRR kuģu eksportam paredzētās finansēšanas shēmas darbības termiņa pagarināšana), lietā N 26/2008 (Dānija, izmaiņas finansēšanas shēmā kuģu eksportam) un lietā N 760/2006 (Spānija, eksporta finansēšanas shēmas darbības termiņa pagarināšana – Spānijas kuģu būves nozare).

         (15)  Lai arī šo pamatnostādņu kritērijus tieši piemēro tikai ražošanas darbībām, praksē tos piemēro arī pēc analoģijas, lai novērtētu to darbību atbilstību, kuras veic pirms un pēc audiovizuālo darbu ražošanas, tāpat kā piemēro arī nepieciešamības un proporcionalitātes principus saskaņā ar EEZ līguma 61. panta 3. punkta c) apakšpunktu. Skatīt, piemēram, Komisijas lēmumu lietā N 233/2008 (Latvijas filmu atbalsta shēma), lietā N 72/2008 (Spānija, atbalsta shēma filmu nozares veicināšanai Madridē), lietā N 60/2008 (Itālija, filmu nozares atbalsts Sardīnijas reģionā) un lietā N 291/2007 (Nīderlandes Filmu fonds).

         (16)  Izvērtējot, vai pastāv vispāratzīta lēmumu pieņemšanas prakse, Iestāde var izmantot arī Komisijas pieņemtos lēmumus.

         (17)  Skatīt, piemēram, Komisijas lēmumu lietā N 393/2007 (Nīderlande, subsīdija NV Bergkwartier), lietā N 106/2005 (Polija, Hala Ludowa Vroclavā) un lietā N 123/2005 (Ungārija, atbalsta shēma tūrismam un kultūrai Ungārijā).

         (18)  Skatīt, piemēram, Komisijas lēmumu lietā N 340/2007 (Spānija, atbalsts teātra, deju, mūzikas un audiovizuālās jomas pasākumiem Basku zemē), lietā N 257/2007 (Spānija, teātra producēšanas veicināšana Basku zemē) un lietā N 818/1999 (Francija, parafiskālās nodevas par izrādēm un koncertiem).

         (19)  Skatīt, piemēram, Komisijas lēmumu lietā N 776/2006 (Spānija, atbalsts basku valodas lietošanas veicināšanai), lietā N 49/2007 (Spānija, atbalsts basku valodas lietošanas veicināšanai) un lietā N 161/2008 (Spānija, atbalsts basku valodai).

         (20)  Skatīt, piemēram, Komisijas lēmumu lietā N 687/2006 (Slovākijas Republika, atbalsts Kalligram s.r.o periodiskam izdevumam), lietā N 1/2006 (Slovēnija, izdevējdarbības nozares veicināšana Slovēnijā) un lietā N 268/2002 (Itālija, atbalsts izdevējdarbības nozarei Sicīlijā).

         (21)  Skatīt, piemēram, Komisijas lēmumu lietā N 264/2006 (Itālija, platjoslas savienojumi Toskānas lauku rajoniem), lietā N 473/2007 (Itālija, platjoslas savienojumi Alto Adige) un lietā N 115/2008 (platjoslas savienojumi Vācijas lauku rajonos).

         (22)  Skatīt, piemēram, Komisijas lēmumu lietā N 325/2006 (Vācija, kuģu būves finansēšanai paredzēto garantiju shēmu pagarināšana), lietā N 35/2006 (Francija, garantiju shēma kuģu būves finansēšanai un galvošanai) un lietā N 253/2005 (Nīderlande, garantiju shēma kuģu būves finansēšanai).

         (23)  Ad hoc atbalstu bieži vien izslēdz no Vispārējās grupu atbrīvojuma regulas piemērošanas jomas. Tas attiecas uz visiem lielajiem uzņēmumiem (Vispārējās grupu atbrīvojuma regulas 1. panta 5. punkts) un atsevišķos gadījumos – arī uz maziem un vidējiem uzņēmumiem (skatīt 13. un 14. pantu par reģionālo atbalstu, 16. pantu par uzņēmumiem, kuru dibinātājas ir sievietes, 29. pantu par atbalstu riska kapitāla veidā un 40. pantu par atbalstu nelabvēlīgākā situācijā esošu darba ņēmēju pieņemšanai darbā). Attiecībā uz īpašiem nosacījumiem, kas reglamentē ad hoc reģionālo ieguldījumu atbalstu, skatīt 10. zemsvītras piezīmi. Turklāt šīs pamatnostādnes neskar nevienu Iestādes paziņojumu vai norāžu dokumentu, kurā noteikti sīki izstrādāti kritēriji ekonomiskai novērtēšanai, lai veiktu saderīguma analīzi attiecībā uz gadījumiem, uz kuriem attiecas prasība par atsevišķu paziņošanu.

         (24)  Skatīt Komisijas lēmumu lietā N 258/2000 (Vācija, peldbaseins Dorstenā), lietā N 486/2002 (Zviedrija, atbalsts saistībā ar kongresu zāli Visbijā), lietā N 610/2001 (Vācija, tūrisma infrastruktūras programma Bādenē-Virtembergā) un lietā N 377/2007 (Nīderlande, atbalsts Bataviawerf – 17. gadsimta kuģa rekonstrukcija). Lai attiecīgo pasākumu uzskatītu par tādu, kurš neietekmē EEZ iekšējo tirdzniecību, attiecībā uz šiem četriem precedenta lēmumiem EBTA valstīm ir jo īpaši jāpierāda, ka: 1) atbalsts nepalīdz piesaistīt ieguldījumus attiecīgajā reģionā, 2) preces/pakalpojumi, ko ražo saņēmējs, ir tikai vietēja mēroga preces/pakalpojumi un/vai tiem ir ģeogrāfiski ierobežota izplatīšanas zona, 3) atbalstam ir tikai netieša ietekme uz kaimiņos esošo EBTA valstu patērētājiem un 4) atbilstoši jebkurai izmantotai tirgus definīcijai saņēmēja tirgus daļa ir minimāla, un saņēmējs neietilpst plašākā uzņēmumu grupā. Šīs pazīmes ir jāuzsver paziņojuma veidlapas projektā, kas minēts šo pamatnostādņu 14. punktā.

         (25)  OV L 139, 25.5.2006., 37. lpp., EEZ pielikums Nr. 26, 25.5.2006., 1. lpp. Grozīts ar 2005. gada 14. decembra Lēmumu 319/05/COL (OV L 113, 27.4.2006., 24. lpp., EEZ pielikums Nr. 21, 27.4.2006., 46. lpp.) un ar 2008. gada 17. decembra Lēmumu 789/08/COL (OV L 340, 22.12.2010., 1. lpp., un EEZ pielikums Nr. 72, 22.12.2010., 1. lpp.). Komisijas 2004. gada 21. aprīļa Regula (EK) Nr. 794/2004, ar ko īsteno Padomes Regulu (EK) Nr. 659/1999, ar kuru nosaka sīki izstrādātus noteikumus EK līguma 93. panta piemērošanai, OV L 140, 30.4.2004., 1. lpp.

         (26)  Skatīt, piemēram, Komisijas lēmumu lietā N 585/2007 (Apvienotā Karaliste, Jorkšīras pētniecības un attīstības atbalsta shēmas pagarināšana), lietā N 275/2007 (Vācija, Brēmenes mazo un vidējo uzņēmumu glābšanas un pārstrukturēšanas shēmas pagarināšana), lietā N 496/2007 (Itālija, Lombardija, garantiju fonds riska kapitāla veidošanai) un lietā N 625/2007 (Latvija, riska kapitāla atbalsts maziem un vidējiem uzņēmumiem).

         (27)  Saskaņā ar EBTA Tiesas un Kopienas tiesu lēmumu praksi tas nepalielina trešo pušu tiesības. Skatīt lietu T-95/03 Asociación de Empresarios de Estaciones de Servicio de la Comunidad Autónoma de Madrid un Federación Catalana de Estaciones de Servicio pret Komisiju, 2006. gads, ECR II-4739, 139. punkts, un lietu T-73/98, Prayon-Rupel pret Komisiju, 2001. gads, ECR II-867, 45. punkts.

      II PIELIKUMS

         PAZIŅOJUMA KOPSAVILKUMS: AICINĀJUMS TREŠĀM PUSĒM IESNIEGT SAVUS APSVĒRUMUS

         PAZIŅOJUMS PAR VALSTS ATBALSTA PASĀKUMU

      Iestāde … saņēma paziņojumu par atbalsta pasākumu saskaņā ar 3. protokola I daļas 1. panta 3. punktu Nolīgumā starp EBTA valstīm par Uzraudzības iestādes un Tiesas izveidošanu. Iepriekšējā pārbaudē Iestāde konstatēja, ka uz paziņoto atbalstu varētu attiekties Iestādes pamatnostādnes par vienkāršotu procedūru dažu valsts atbalsta veidu izskatīšanai (OV C, …).
      Iestāde aicina ieinteresētās trešās personas iesniegt tai savus iespējamos apsvērumus par ierosināto pasākumu.
      Atbalsta pasākumu raksturo šādas galvenās pazīmes:

                  Atbalsta atsauces numurs: N …

                  EBTA valsts:

                  EBTA valsts atsauces numurs:

                  Reģions:

                  Piešķīrēja iestāde:

                  Atbalsta pasākuma nosaukums:

                  Valsts juridiskais pamats:

                  Ierosinātie EBTA noteikumi atbalsta novērtēšanai: … pamatnostādnes vai Iestādes prakse, kas akcentēta Iestādes lēmumos (1, 2 un 3).

                  Pasākuma veids: atbalsta shēma/ad hoc atbalsts

                  Spēkā esoša atbalsta pasākuma grozījums:

                  Atbalsta shēmas ilgums:

                  Piešķiršanas datums:

                  Attiecīgā(-ās) tautsaimniecības nozare(-es):

                  Atbalsta saņēmēja veids (MVU/lielie uzņēmumi):

                  Budžets:

                  Atbalsta instruments (dotācija, procentu likmes subsīdija, …):

            Apsvērumiem par konkurences jautājumiem saistībā ar paziņoto pasākumu jānonāk Iestādē ne vēlāk kā 10 darba dienu laikā pēc šīs publikācijas datuma, un tiem jāpievieno šo apsvērumu nekonfidenciālā versija, ko iesniedz attiecīgajai EBTA valstij un/vai citām ieinteresētajām personām. Apsvērumus Iestādei var nosūtīt pa faksu, pa pastu vai pa e-pastu ar atsauces numuru N … uz šādu adresi:

                     EFTA Surveillance Authority

                     Rue Belliard 35

                     1040 Brussels

                     Belgium

                  Fakss: + 32 (0) 2 286 18 00

                  E-pasts: registry@eftasurv.int


title: 2009/942/EK: Padomes Lēmums ( 2009. gada 30. novembris ), ar ko groza Lēmumu 2006/325/EK, lai paredzētu procedūru, ar kuru īsteno 5. panta 2. punktu Nolīgumā starp Eiropas Kopienu un Dānijas Karalisti par jurisdikciju un spriedumu atzīšanu un izpildi civillietās un komerclietās

text:
               16.12.2009

               LV

               Eiropas Savienības Oficiālais Vēstnesis

               L 331/24

      PADOMES LĒMUMS

   (2009. gada 30. novembris),
   ar ko groza Lēmumu 2006/325/EK, lai paredzētu procedūru, ar kuru īsteno 5. panta 2. punktu Nolīgumā starp Eiropas Kopienu un Dānijas Karalisti par jurisdikciju un spriedumu atzīšanu un izpildi civillietās un komerclietās
   (2009/942/EK)
   EIROPAS SAVIENĪBAS PADOME,
   ņemot vērā Eiropas Kopienas dibināšanas līgumu un jo īpaši tā 61. panta c) punktu saistībā ar 300. panta 2. punkta pirmās daļas pirmo teikumu un 300. panta 3. punkta pirmo daļu,
   ņemot vērā Komisijas priekšlikumu,
   ņemot vērā Eiropas Parlamenta atzinumu (1),
   tā kā:

               (1)

               Padomes Regulu (EK) Nr. 44/2001 (2000. gada 22. decembris) par jurisdikciju un spriedumu atzīšanu un izpildi civillietās un komerclietās (2) Dānijai sāka piemērot ar Nolīgumu starp Eiropas Kopienu un Dānijas Karalisti par jurisdikciju un spriedumu atzīšanu un izpildi civillietās un komerclietās (3) (turpmāk “nolīgums”), kas noslēgts ar Padomes Lēmumu 2006/325/EK (4).

               (2)

               Nolīguma 5. panta 2. punktā paredzēts, ka Dānija atturēsies no starptautisku nolīgumu slēgšanas, kas varētu ietekmēt vai mainīt Regulas (EK) Nr. 44/2001 darbības jomu, ja vien tas netiek darīts, saskaņojot ar Kopienu, un ja nav veikti pietiekami pasākumi attiecībā uz minētā nolīguma un konkrētā starptautiskā nolīguma attiecībām.

               (3)

               Ne nolīgumā, ne Lēmumā 2006/325/EK nav noteikts, kā Kopienai jāizsaka sava piekrišana tam, ka Dānija noslēdz attiecīgo starptautisko nolīgumu.

               (4)

               Tādēļ ir jāizveido procedūra, lai īstenotu nolīguma 5. panta 2. punktu. Šādai procedūrai būtu jānodrošina, ka lēmumus par Kopienas piekrišanas izteikšanu var pieņemt ātri.

               (5)

               Kad Dānija ir informējusi Komisiju par nodomu noslēgt starptautisku nolīgumu, Komisijai būtu jānovērtē šā nolīguma atbilstība Regulai (EK) Nr. 44/2001, tostarp ar to saistītiem Kopienas tiesību aktiem, un jānosaka pasākumi, kas varētu būt vajadzīgi. Tā kā mērķis ir panākt Regulas (EK) Nr. 44/2001 vienādu piemērošanu visās dalībvalstīs un Dānijā, Komisijai būtu jānodrošina tas, lai Dānija nenoslēgtu īpašu starptautisku nolīgumu, ja tas varētu ietekmēt nosacījumus, saskaņā ar kuriem Kopiena pati pievienotos minētajam nolīgumam vai attiecīgā gadījumā ļautu dalībvalstīm kļūt par nolīguma pusēm Kopienas interesēs. Ja Kopiena jau ir attiecīgā nolīguma puse vai ja Kopiena ir pilnvarojusi dalībvalstis kļūt par tāda nolīguma pusēm Kopienas interesēs, Komisijai būtu jāizstrādā ne tik ļoti izvērsts novērtējums, lai apliecinātu, ka Dānija ierosina pievienoties starptautiskajam nolīgumam ar tādiem pašiem nosacījumiem kā Kopienai vai – attiecīgi – dalībvalstīm, ko pilnvarojusi Kopiena.

               (6)

               Lēmums 2006/325/EK attiecīgi būtu jāgroza, lai paredzētu šādu procedūru.

               (7)

               Saskaņā ar 3. pantu Protokolā par Apvienotās Karalistes un Īrijas nostāju, kurš pievienots Līgumam par Eiropas Savienību un Eiropas Kopienas dibināšanas līgumam, Apvienotā Karaliste un Īrija piedalās šā lēmuma pieņemšanā un piemērošanā.

               (8)

               Saskaņā ar 1. un 2. pantu Protokolā par Dānijas nostāju, kas pievienots Līgumam par Eiropas Savienību un Eiropas Kopienas dibināšanas līgumam, Dānija nepiedalās šā lēmuma pieņemšanā un Dānijai tas nav saistošs un nav jāpiemēro,

         IR NOLĒMUSI ŠĀDI.
   Vienīgais pants
   Lēmumā 2006/325/EK iekļauj šādus pantus:

      “1.a pants
      1.   Lai piemērotu nolīguma 5. panta 2. punktu, Komisija, pirms tiek pieņemts lēmums, ar ko nosaka Kopienas piekrišanu, izvērtē, vai Dānijas paredzētais starptautiskais nolīgums nepadara nolīgumu neefektīvu un netraucē ar tā noteikumiem izveidotās sistēmas pienācīgu darbību.
      2.   Komisija pieņem pamatotu lēmumu 90 dienās pēc tam, kad Dānija to ir informējusi par nodomu noslēgt attiecīgu starptautisku nolīgumu.
      Ja attiecīgais starptautiskais nolīgums atbilst 1. punktā minētajiem nosacījumiem, Komisijas lēmumā izsaka Kopienas piekrišanu nolīguma 5. panta 2. punkta nozīmē.
      1.b pants
      Komisija informē dalībvalstis par starptautiskajiem nolīgumiem, kurus Dānija tiek pilnvarota noslēgt saskaņā ar 1.a pantu.”

      Briselē, 2009. gada 30. novembrī

            Padomes vārdā –

            priekšsēdētāja

         B. ASK

      (1)  2009. gada 24. novembra atzinums (Oficiālajā Vēstnesī vēl nav publicēts).

      (2)  OV L 12, 16.1.2001., 1. lpp.

      (3)  OV L 299, 16.11.2005., 62. lpp.

      (4)  OV L 120, 5.5.2006., 22. lpp.


title: 2009/222/EK: Eiropas Parlamenta Lēmums ( 2008. gada 22. aprīlis ) par Eiropas Jūras drošības aģentūras kontu slēgšanu attiecībā uz 2006. finanšu gadu

text:
               31.3.2009

               LV

               Eiropas Savienības Oficiālais Vēstnesis

               L 88/200

      EIROPAS PARLAMENTA LĒMUMS

   (2008. gada 22. aprīlis)
   par Eiropas Jūras drošības aģentūras kontu slēgšanu attiecībā uz 2006. finanšu gadu
   (2009/222/EK)
   EIROPAS PARLAMENTS,
   ņemot vērā Eiropas Jūras drošības aģentūras 2006. finanšu gada galīgos pārskatus (1),
   ņemot vērā Revīzijas palātas ziņojumu par Eiropas Jūras drošības aģentūras 2006. finanšu gada galīgajiem pārskatiem ar aģentūras atbildēm (2),
   ņemot vērā Padomes 2008. gada 12. februāra ieteikumu (5843/2008 – C6-0084/2008),
   ņemot vērā EK līgumu un it īpaši tā 276. pantu,
   ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (3), un it īpaši tās 185. pantu,
   ņemot vērā Eiropas Parlamenta un Padomes 2002. gada 27. jūnija Regulu (EK) Nr. 1406/2002, ar ko izveido Eiropas Jūras drošības aģentūru (4), un it īpaši tās 19. pantu,
   ņemot vērā Komisijas 2002. gada 19. novembra Regulu (EK, Euratom) Nr. 2343/2002 par pamata Finanšu regulu struktūrām, kas minētas 185. pantā Padomes Regulā (EK, Euratom) Nr. 1605/2002 (5), un it īpaši tās 94. pantu,
   ņemot vērā Reglamenta 71. pantu un V pielikumu,
   ņemot vērā Budžeta kontroles komitejas ziņojumu un Transporta un tūrisma komitejas atzinumu (A6-0115/2008),

               1.

               atzīmē, ka Eiropas Jūras drošības aģentūras galīgie gada pārskati atbilst pārskatiem, kas iekļauti Revīzijas palātas ziņojuma pielikumā;

               2.

               apstiprina Eiropas Jūras drošības aģentūras kontu slēgšanu attiecībā uz 2006. finanšu gadu;

               3.

               uzdod priekšsēdētājam nosūtīt šo lēmumu Eiropas Jūras drošības aģentūras izpilddirektoram, Padomei, Komisijai un Revīzijas palātai un nodrošināt tā publicēšanu Eiropas Savienības Oficiālajā Vēstnesī (L sērijā).

            Priekšsēdētājs

         Hans-Gert PÖTTERING

            Ģenerālsekretārs

         Harald RØMER

      (1)  OV C 261, 31.10.2007., 20. lpp.

      (2)  OV C 309, 19.12.2007., 55. lpp.

      (3)  OV L 248, 16.9.2002., 1. lpp.

      (4)  OV L 208, 5.8.2002., 1. lpp.

      (5)  OV L 357, 31.12.2002., 72. lpp.


title: Padomes Lēmums (1999. gada 21. decembris) par Nolīguma vēstuļu apmaiņas veidā, kas noslēgts starp Eiropas Kopienu un Baltkrievijas Republiku, pagaidu piemērošanu, ar ko groza Nolīgumu starp Eiropas Kopienu un Baltkrievijas Republiku par tekstilizstrādājumu tirdzniecību

text:
Svarīgs juridisks paziņojums

|

31999D0869

Oficiālais Vēstnesis L 336 , 29/12/1999 Lpp. 0026 - 0026

		Padomes Lēmums(1999. gada 21. decembris)par Nolīguma vēstuļu apmaiņas veidā, kas noslēgts starp Eiropas Kopienu un Baltkrievijas Republiku, pagaidu piemērošanu, ar ko groza Nolīgumu starp Eiropas Kopienu un Baltkrievijas Republiku par tekstilizstrādājumu tirdzniecību(1999/869/EK)EIROPAS SAVIENĪBAS PADOME,ņemot vērā Eiropas Kopienas dibināšanas līgumu, un jo īpaši tā 133. pantu saistībā ar 300. panta 2. punkta pirmo teikumu,ņemot vērā Komisijas priekšlikumu,tā kā:(1) Komisija Kopienas vārdā ir apspriedusi nolīgumu vēstuļu apmaiņas veidā, lai pārskatītu un paplašinātu pašreizējo ar Baltkrievijas Republiku noslēgto divpusējo nolīgumu un protokolus par tekstilizstrādājumu tirdzniecību.(2) Šis nolīgums vēstuļu apmaiņas veidā pēc šī lēmuma publicēšanas Oficiālajā Vēstnesī, ņemot vērā noteikumus par kvotu palielināšanu 1999. gadam, tiklīdz tas iespējams, bet ne vēlāk kā līdz 1999. gada beigām, jāpiemēro uz pagaidu laiku līdz brīdim, kad tiks veiktas vajadzīgās nolīguma noslēgšanas procedūras; Baltkrievijas Republika veic atbilstošu nolīguma pagaidu piemērošanu,IR PIEŅĒMUSI ŠO REGULU.1. pantsNolīgumu vēstuļu apmaiņas veidā starp Eiropas Kopienu un Baltkrievijas Republiku, ar ko groza Nolīgumu starp Eiropas Kopienu un Baltkrievijas Republiku par tekstilizstrādājumu tirdzniecību, piemēro uz laiku līdz tā oficiālai noslēgšanai, un Baltkrievijas Republika veic atbilstošu Nolīguma pagaidu piemērošanu [1].Nolīguma teksts ir pievienots šim lēmumam.2. pantsŠo lēmumu publicē Eiropas Kopienu Oficiālajā Vēstnesī.Tas stājas spēkā dienu pēc tā publicēšanas Oficiālajā Vēstnesī.Briselē, 1999. gada 21. decembrīPadomes vārdā —priekšsēdētājaT. Halonen[1] Diena, no kuras stājas spēkā pagaidu piemērošana, tiks publicēta Eiropas Kopienu Oficiālā Vēstneša C sērijā.--------------------------------------------------


title: Padomes Lēmums (ES) 2015/2029 (2015. gada 10. novembris), ar ko ieceļ amatā vienu Reģionu komitejas locekli no Maltas un divus Reģionu komitejas locekļu aizstājējus no Maltas

text:
               13.11.2015

               LV

               Eiropas Savienības Oficiālais Vēstnesis

               L 297/8

         PADOMES LĒMUMS (ES) 2015/2029
   (2015. gada 10. novembris),
   ar ko ieceļ amatā vienu Reģionu komitejas locekli no Maltas un divus Reģionu komitejas locekļu aizstājējus no Maltas
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 305. pantu,
   ņemot vērā Maltas valdības priekšlikumu,
   tā kā:

               (1)

               Padome 2015. gada 26. janvārī, 5. februārī un 23. jūnijā pieņēma Lēmumus (ES) 2015/116 (1), (ES) 2015/190 (2) un (ES) 2015/994 (3), ar ko laikposmam no 2015. gada 26. janvāra līdz 2020. gada 25. janvārim ieceļ Reģionu komitejas locekļus un viņu aizstājējus.

               (2)

               Pēc Peter BONELLO kunga pilnvaru termiņa beigām ir atbrīvojusies viena Reģionu komitejas locekļa vieta,

               (3)

               Pēc pilnvaru termiņa beigām ir atbrīvojusies Reģionu komitejas locekļa aizstājēja vieta un, pamatojoties uz to, tika ierosināta Frederick CUTAJAR kunga (Mayor of Santa Lucija) kandidatūra.

               (4)

               Pēc Anthony MIFSUD kunga iecelšanas Reģionu komitejas locekļa amatā atbrīvosies viena Reģionu komitejas locekļa aizstājēja vieta,

         IR PIEŅĒMUSI ŠO LĒMUMU.
   1. pants
   Ar šo uz atlikušo pilnvaru laiku, proti, līdz 2020. gada 25. janvārim, par Reģionu komitejas locekli tiek iecelts:

               —

                  Anthony MIFSUD kungs, Councillor, Imtarfa Local Council

         2. pants
   Ar šo uz atlikušo pilnvaru laiku, proti, līdz 2020. gada 25. janvārim, par Reģionu komitejas locekļu aizstājējiem tiek iecelti:

               —

                  Frederick CUTAJAR kungs, Deputy Mayor, Santa Lucija Local Council;

               —

                  Graziella GALEA kundze, Mayor, Saint Paul's Bay Local Council.

         3. pants
   Šis lēmums stājas spēkā tā pieņemšanas dienā.

      Briselē, 2015. gada 10. novembrī

            Padomes vārdā –

            priekšsēdētājs

         P. GRAMEGNA

      (1)  OV L 20, 27.1.2015., 42. lpp.

      (2)  OV L 31, 7.2.2015., 25. lpp.

      (3)  OV L 159, 25.6.2015., 70. lpp.


title: Eiropas Parlamenta Lēmums (ES) 2015/1663 (2015. gada 29. aprīlis) par Eiropas Zāļu aģentūras 2013. finanšu gada budžeta izpildes apstiprināšanu

text:
               30.9.2015

               LV

               Eiropas Savienības Oficiālais Vēstnesis

               L 255/263

      EIROPAS PARLAMENTA LĒMUMS (ES) 2015/1663
      (2015. gada 29. aprīlis)
      par Eiropas Zāļu aģentūras 2013. finanšu gada budžeta izpildes apstiprināšanu
      EIROPAS PARLAMENTS,

                  —

                  ņemot vērā Eiropas Zāļu aģentūras 2013. finanšu gada galīgos pārskatus,

                  —

                  ņemot vērā Revīzijas palātas ziņojumu par Eiropas Zāļu aģentūras 2013. finanšu gada pārskatiem un Aģentūras atbildi (1),

                  —

                  ņemot vērā deklarāciju (2) par pārskatu ticamību, kā arī par pakārtoto darījumu likumību un pareizību, kuru Revīzijas palāta sniegusi par 2013. finanšu gadu saskaņā ar Līguma par Eiropas Savienības darbību 287. pantu,

                  —

                  ņemot vērā Padomes 2015. gada 17. februāra ieteikumu par apstiprinājumu, ko sniedz Aģentūrai par 2013. finanšu gada budžeta izpildi (05304/2015 – C8-0054/2015),

                  —

                  ņemot vērā Līguma par Eiropas Savienības darbību 319. pantu,

                  —

                  ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (3),

                  —

                  ņemot vērā Eiropas Parlamenta un Padomes 2012. gada 25. oktobra Regulu (ES, Euratom) Nr. 966/2012 par finanšu noteikumiem, ko piemēro Savienības vispārējam budžetam, un par Padomes Regulas (EK, Euratom) Nr. 1605/2002 atcelšanu (4) un jo īpaši tās 208. pantu,

                  —

                  ņemot vērā Eiropas Parlamenta un Padomes 2004. gada 31. marta Regulu (EK) Nr. 726/2004, ar ko nosaka cilvēkiem paredzēto un veterināro zāļu reģistrēšanas un uzraudzības Kopienas procedūras un izveido Eiropas Zāļu aģentūru (5), un jo īpaši tās 68. pantu,

                  —

                  ņemot vērā Komisijas 2002. gada 19. novembra Regulu (EK, Euratom) Nr. 2343/2002 par pamata Finanšu regulu struktūrām, kas minētas 185. pantā Padomes Regulā (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (6),

                  —

                  ņemot vērā Komisijas 2013. gada 30. septembra Deleģēto regulu (ES) Nr. 1271/2013 par finanšu pamatregulu struktūrām, kas minētas Eiropas Parlamenta un Padomes Regulas (ES, Euratom) Nr. 966/2012 208. pantā (7), un jo īpaši tās 108. pantu,

                  —

                  ņemot vērā Reglamenta 94. pantu un V pielikumu,

                  —

                  ņemot vērā Budžeta kontroles komitejas ziņojumu un Vides, sabiedrības veselības un pārtikas nekaitīguma komitejas atzinumu (A8-0075/2015),

         1.

            sniedz Eiropas Zāļu aģentūras izpilddirektoram apstiprinājumu par Aģentūras 2013. finanšu gada budžeta izpildi;

         2.

            izklāsta savus konstatējumus turpmāk tekstā iekļautajā rezolūcijā;

         3.

            uzdod priekšsēdētājam šo lēmumu un rezolūciju, kas ir tā neatņemama daļa, nosūtīt Eiropas Zāļu aģentūras izpilddirektoram, Padomei, Komisijai un Revīzijas palātai, kā arī nodrošināt to publicēšanu Eiropas Savienības Oficiālajā Vēstnesī (L sērijā).

               Priekšsēdētājs

            Martin SCHULZ

               Ģenerālsekretārs

            Klaus WELLE

         (1)  OV C 442, 10.12.2014., 193. lpp.

         (2)  Skatīt 1. zemsvītras piezīmi.

         (3)  OV L 248, 16.9.2002., 1. lpp.

         (4)  OV L 298, 26.10.2012., 1. lpp.

         (5)  OV L 136, 30.4.2004., 1. lpp.

         (6)  OV L 357, 31.12.2002., 72. lpp.

         (7)  OV L 328, 7.12.2013., 42. lpp.


title: 2008/429/EK,Euratom: Padomes un Komisijas Lēmums ( 2008. gada 26. maijs ), lai noslēgtu Protokolu Partnerības un sadarbības nolīgumam starp Eiropas Kopienām un to dalībvalstīm, no vienas puses, un Armēnijas Republiku, no otras puses, lai ņemtu vērā Bulgārijas Republikas un Rumānijas pievienošanos Eiropas Savienībai

text:
               11.6.2008

               LV

               Eiropas Savienības Oficiālais Vēstnesis

               L 151/33

      PADOMES UN KOMISIJAS LĒMUMS

   (2008. gada 26. maijs),
   lai noslēgtu Protokolu Partnerības un sadarbības nolīgumam starp Eiropas Kopienām un to dalībvalstīm, no vienas puses, un Armēnijas Republiku, no otras puses, lai ņemtu vērā Bulgārijas Republikas un Rumānijas pievienošanos Eiropas Savienībai
   (2008/429/EK, Euratom)
   EIROPAS SAVIENĪBAS PADOME
   UN EIROPAS KOPIENU KOMISIJA,
   ņemot vērā Eiropas Kopienas dibināšanas līgumu un jo īpaši tā 44. panta 2. punktu, 47. panta 2. punkta pēdējo teikumu, 55. pantu, 57. panta 2. punktu, 71. pantu, 80. panta 2. punktu, 93., 94., 133. un 181.a pantu saistībā ar 300. panta 2. punkta otro teikumu un 300. panta 3. punkta pirmo daļu,
   ņemot vērā Eiropas Atomenerģijas kopienas dibināšanas līgumu un jo īpaši tā 101. pantu,
   ņemot vērā Bulgārijas un Rumānijas Pievienošanās aktu un jo īpaši tā 6. panta 2. punktu,
   ņemot vērā Komisijas priekšlikumu,
   ņemot vērā Eiropas Parlamenta atzinumu (1),
   ņemot vērā Padomes apstiprinājumu saskaņā ar Eiropas Atomenerģijas kopienas dibināšanas līguma 101. pantu,
   tā kā:

               (1)

               Protokols Partnerības un sadarbības nolīgumam starp Eiropas Kopienu un tās dalībvalstīm, no vienas puses, un Armēnijas Republiku, no otras puses, lai ņemtu vērā Bulgārijas Republikas un Rumānijas pievienošanos Eiropas Savienībai, Eiropas Kopienas un dalībvalstu vārdā tika parakstīts 2007. gada 27. jūnijā saskaņā ar Padomes Lēmumu Nr. 2007/547/EK (2).

               (2)

               Līdz protokola spēkā stāšanās brīdim to provizoriski piemēro no 2007. gada 1. janvāra.

               (3)

               Protokols būtu jānoslēdz,

         IR NOLĒMUŠAS ŠĀDI.
   1. pants
   Ar šo Eiropas Kopienas, Eiropas Atomenerģijas kopienas un dalībvalstu vārdā tiek apstiprināts Protokols Partnerības un sadarbības nolīgumam starp Eiropas Kopienām un to dalībvalstīm, no vienas puses, un Armēnijas Republiku, no otras puses, lai ņemtu vērā Bulgārijas Republikas un Rumānijas pievienošanos Eiropas Savienībai.
   Protokola teksts ir pievienots šim lēmumam (3).
   2. pants
   Padomes priekšsēdētājs Eiropas Kopienas un tās dalībvalstu vārdā sniedz protokola 3. panta 2. punktā paredzēto paziņojumu (4). Komisijas priekšsēdētājs vienlaikus sniedz šādu paziņojumu Eiropas Atomenerģijas kopienas vārdā.

      Briselē, 2008. gada 26. maijā

            Padomes vārdā —

            priekšsēdētājs

         D. RUPEL

            Komisijas vārdā —

            priekšsēdētājs

         José Manuel BARROSO

      (1)  Atzinums sniegts 2007. gada 10. jūlijā (Oficiālajā Vēstnesī vēl nav publicēts).

      (2)  OV L 202, 3.8.2007., 25. lpp.

      (3)  OV L 202, 3.8.2007., 26. lpp.

      (4)  Protokola spēkā stāšanās dienu Padomes Ģenerālsekretariāts publicēs Eiropas Savienības Oficiālajā Vēstnesī.